Вакуум ичида қолган Ливан. Бейрутда нималар бўлмоқда? | Qalampir.uz\nВакуум ичида қолган Ливан. Бейрутда нималар бўлмоқда?\nОлам\t16 Январь 13:21 3869\nЖорий йилнинг 15 январь куни Ливан пойтахти Бейрут шаҳри кўчаларига бир гуруҳ намойишчилар чиқди. Улар машина покришкалари ва чиқинди бакларини ёқиб марказий кўчалардан бирининг ҳаракатини тўхтатиб қўйишди.\nШаҳарнинг Корни ал Мазраа кўчасида содир этилган ушбу намойиш оқибатида машиналар тирбандлиги бир неча километрга чўзилди. Воқеа одамлар ишдан қайтаётган вақтда содир этилди, шу сабаб транспортда ҳаракатланиш ҳолати янада оғирлашди.\nАввалига полиция ходимлари намойишчиларга қарши ҳеч қандай чора қўлламади, улар билан музокара олиб боришга ҳаракат қилди. Айрим жойларда оловлар ўчирилди, транспорт воситалари ҳаракати тикланди. Аммо намойиш шу билан тўхтамади. Юзлаб одамлар полиция участкаси олдида митинг ўтказишди. Вазият жиддий тус ола бошлади.\nНамойишчилар нима исташмоқда?\nЛиваннинг LBC телеканалининг маълум қилишича, ҳукуматга қарши намойиш иштирокчилари 48 соат ичида мамлакатда янги ҳукуматни шакллантиришни талаб қилишмоқда.\nУлар янги тайинланган бош вазир Хассан Диябанинг уйи олдида йирик митинг ўтказишган. Агар икки кун ичида талаблари қондирилмаса “янги ҳаракатлар” бошлашларини маълум қилишган.\nШундан сўнг, Бейрутдаги Марказий банк биносида намойишга чиққанлар ҳуқуқ-тартибот ходимларига қарата тош отишни бошлашган. Полиция эса ўз навбатида кўз ёш келтирувчи газлардан фойдаланган.\nНамойишчилар чиқинди бакларини ёқишган ва Марказий банкка олиб борадиган йўлни ёпиб қўйишган. Воқеа жойига жабрланганларга ёрдам кўрсатиш мақсадида тез ёрдам хизмати етиб келган. Тўқнашувлар ҳақида хабарлар тарқалгач, банкка намойишчиларнинг янги оқими кела бошлаган. Полицияга ҳам ёрдамчи кучлар келиб қўшилган.\nГувоҳлардан бирининг маълум қилишича, намойишчилар Хамрадаги банкларнинг ташқи кузатув камераларини синдиришган, деразаларига қарата турли буюмлар улоқтиришган. Орадан бир мунча вақт ўтиб, полиция ва армия Бейрутдаги айрим туманларда вазиятни ўз қўлига олган, вазият барқарорлашган.\nЛивандаги “Қизил хоч” жамияти берган сўнгги маълумотларга кўра, намойишчилардан 35 киши, полициядан эса 15 дан зиёд ходим жабрланган. 59 киши қўлга олинган.\nЛиваннинг иқтисодий аҳволи қандай?\nЛиванда иқтисодий ва молиявий ҳолат борган сари ёмонлашиб бормоқда. Мамлакат Президенти Мишель Аун октябрь ойининг бошиданоқ давлат молиявий блокада ва санкциялардан қийналаётганини маълум қилган эди. Банк секторида валюта тақчиллиги ҳам кузатилмоқда. Хусусий тадбиркорлар нақд пулсиз савдо қилишдан бош тортишмоқда. Шу боис сўнгги 30 йил ичида Ливан фунти долларга нисбатан пасайишни бошлади. Ҳозир мамлакатда 1 доллар 2400 фунтни ташкил қилмоқда.\nОктябрда ҳукуматга қарши намойишлар бошланганди. Ўшанда намойишчилар иқтисодий ислоҳотлар ва коррупция схемаларида иштирок этган амалдорларни жавобгарликка тортишни талаб этишган эди. 29 октябрь куни Саад Харирий ҳукумати истеъфо берган, аммо бу ҳам намойишларни тўхтата олмаганди. Мамлакат икки ойдан буён сиёсий вакуум ичида қолган. Ливанда Хассан Дияб бош вазир бўлди, аммо янги ҳукумат ҳали тўла шакллантирилганича йўқ.\n04 Август 15:22 58494\n03 Август 12:54 55324\n05 Август 11:03 42967\n03 Август 12:28 41698\n03 Август 18:34 37371


ИЛТИЖО ХОЛИС БЎЛСА… — XUTBA.UZ\n16 04 2019 - 3:45 / - Мақола\nРАСУЛУЛЛОҲ АЛАЙҲИССАЛОМНИНГ АЪРОБИЙГА ҲАДЯЛАРИ\nАнас ибн Молик розияллоҳу анҳудан ривоят қилинади: “Бир куни Расули акрам соллаллоҳу алайҳи васаллам бир аъробийнинг (саҳройи кишининг) ёнидан ўтаётиб, унинг намоздан сўнг пичирлаб шундай мазмунда дуо қилаётганини эшитиб қолдилар:\n“Эй кўзлар кўрмайдиган, ақллар идрок қилолмайдиган, васфчилар етказиб васф эта олмайдиган, ҳеч бир воқеа-ҳодиса ўзгартира билмайдиган, офатлардан қўрқмайдиган, тоғларнинг оғирликларини, денгиз сувларининг ўлчовини, ёмғир томчиларию дарахт япроқларининг сон-саноғини, кеча ва кундуздаги нарсалар ҳисобини билувчи Зот! Осмон юксаклигию Ернинг туби ҳам, денгиз тагию тоғнинг қаъри ҳам – ҳеч бир нарса Сендан пинҳон эмас. Умримнинг поёнини унинг энг яхшиси, ишларимнинг охирини уларнинг энг яхшиси қилгин ва Сенга йўлиқажак куним ҳам кунларимнинг энг яхшиси бўлсин!”\nРасулуллоҳ соллаллоҳу алайҳи васаллам асҳобларидан бирига ўша одам ёнида қолиб, ибодатини тугатгач уни ҳузурларига олиб боришни топширдилар. Кўп ўтмай аъробий Расулуллоҳ соллаллоҳу алайҳи васалламнинг ҳузурларида ҳозир бўлди. Шунда Пайғамбаримиз соллаллоҳу алайҳи васаллам ўзларига ҳадя қилинган бир қанча олтинларни унга бердилар ва сўрадилар:\n– Эй аъробий, қаерликсан?\n– Мен Бани Омир ибн Сасаъ қабиласиданман, эй Аллоҳнинг Расули.\n– Бу олтинларни сенга нима учун берганимни биласанми?\n– Эй Аллоҳнинг Расули, орамиздаги биродарлик ришталари янада мустаҳкамланиши учун бергандирсиз?\n– Шубҳасиз, биродарлик ҳаққи буюк. Аммо мен бу олтинларни Аллоҳ таолога гўзал дуо қилганинг учун бердим, дея марҳамат қилдилар Расулуллоҳ соллаллоҳу алайҳи васаллам”.\nҲазрати Мусо йўлда бир чўпонга дуч келдилар. Чўпон овозини хиёл кўтариб бундай деяётган экан: «Эй карам соҳиби Парвардигорим, қаердасан? Сенга қул бўлай, қурбон бўлай, чориғингни тикай, сочингни тарай, кийимингни ювай… Эй буюк Парвардигорим, сенга янги соғилган сут тортиқ қилай, ҳамма эчкила- рим Сенга қурбон бўлсин!»\n– Еру кўкни яратган Аллоҳ билан! – деб жавоб берди чўпон.\nМусо алайҳиссалом чўпонга танбеҳ бердилар:\n– Бу гапларинг нотўғри, ахир Аллоҳ инсон эмас- ку, У билан бундай тарзда гаплашсанг!…\nТанбеҳдан чўпоннинг кўзи қоронғи бўлиб кетди, нима қиларини билмай, оҳ урганича бошини олиб чўлларга чиқиб кетди.\nИттифоқо, бир муддатдан сўнг ҳазрати Мусога Аллоҳ таолодан шундай хитоб келди: «Эй Мусо, сенинг вазифанг инсонларни Биздан узоқлаштиришми ёки Бизга яқинлаштиришми? Нега у самимий бандамизни Биздан айирдинг? Биз сўзга, тилга боқмаймиз, кўнгилга, ҳолга қараймиз».\nҲазрати Мусо чўлга бориб, чўпонни излаб топдилар ва унга хушхабарни етказдилар ва Парвардигорига хоҳлаганича хитоб қилиши мумкинлигини ҳам маълум қилдилар.


09:35 12.10.2015 (Янгиланган 09:38 12.10.2015) Ҳавола олиш\nНигина ТНТ телеканалидаги ушбу шоу кўригидан ўтган Ўзбекистоннинг иккинчи вакили. Бироз олдин Анора Халматова ҳақида хабар бергандик.\nТОШКЕНТ, 12 окт — Sputnik. Нигина Хартнетт Россия телешоу кўригидан ўтган Ўзбекистонлик иккинчи қатнашчи, деб хабар берди «Танцы на ТНТ» телевизион дастури ўз сайтида.\n19 ёшли ҳозир Москвада яшаётган Нигина, ушбу кўрикда ўз она шаҳри Тошкент вакили сифатида қатнашди. Унинг рақсида шарқона, ўзбекча рақс услуби замонавий хип-хоп услуби билан боғланиб кетган.\nҚизиғи шундаки, раққосанинг бундай ғоясини тушунмаган жюри аъзоларидан бири аввал унинг рақсини тўхтатди, лекин Нигина иккинчи қисми ҳам борилигини айтиб, рақсини якунлашга рухсат сўради. Рақс якунлангач ҳакамларнинг фикри ўзгарди. “Менда ҳеч қанақа даъво йўқ, сен қатнашчилар орасидасан!” — деди Сергей Шестепперов (Мигель).\nЭслатиб ўтамиз, бироз олдин Ўзбекистонлик Анора Халматова ҳам ушбу конкурсда танловдан ўтган эди. У “гилам” номли шарқона рақс ижро этгиб томошабинларни ҳайратга солганди.\nТНТ телеканалида "Танцы на ТНТ" номли конкурс бир неча йилдан бери ўтказилади. Ҳакамлар ҳайъати 10 минг қатнашчилар орасидан282 кишини танлаб олишади. Кейин қатнашчилар сони босқичма-босқич танлов натижасида қисқартириб борилади. Танлов телетомошабилар берган овозга қараб олиб борилади. Ғолибга 3 миллион рубл эвазига совға ва албатта, таниқли теле кўрсатувлардан бирига келажак иш учун таклифнома берилади.


Украина парламенти бош вазирликка тавсия этилган Юрий Ехануров номзодини рад этди.\n“223 та овоз қайд этилди. Қарор қабул қилинмади”, — деб маълум қилди Олий Рада раиси Владимир Литвин.\nУкраина президенти Виктор Юшченко эса мамлакат парламентни Бош вазир вазифасини бажариб турган Юрий Ехануровни қўллаб-қувватлашга чақирган эди.\nЮрий Ехануров собиқ бош вазир Юлия Тимошенко 8 сентябр куни ўз лавозимидан озод этилгандан сўнг президент Юшченко томонидан бош вазир вазифасини бажарувчи этиб тайинланган эди. Ехануров Украина давлат бошқарув органларида узоқ йиллар ишлаган, вазир, бош вазир ўринбосари бўлган таниқли сиёсий арбобдир. Айни вақтда у президент Юшченконинг яқин сафдошларидан бири ҳисобланади.


Тоқаев давлат хизматчилари сони қисқартилишини айтмоқда ва шу билан бирга янги муассаса тузмоқда\nҚозоғистон президенти Қасим-Жомарт Тоқаев янги Давлат органи — стратегик режалаштириш ва ислоҳатлар агентлигини тузиш таклифини илгари сурди.\nПарламентда 1 сентябр куни қилган “халққа мурожаатида” Тоқаев бу орган бевосита ўзига бўйсинишини айтди, унинг ибораси билан айтганда, муассаса «ислоҳатлар бўйича олий президент кенгаши» бўлади. Тоқевнинг фикрича, мазкур агентлик таркибига айни дамда Миллий иқтисод вазирлиги таркибидаги статистика қўмитаси ҳам киради.\nТоқаев шунингдек, бевосита президентга бўйсинувчи рақобатни ҳимоя қилиш агентлигини ташкил қилишни ҳам илгари сурди. Янги идоралар ходимларининг режалаштирилаётган сони ҳақида маълумот берилмади.\nШу билан бирга Тоқаев давлат хизматчиларининг сони қисқартирилиши кераклиги юзасидан баёнот берди: бу йил 10 фоизга ва келаси йили 15 фоизга қисқариши таклифи берилди. Унинг айтишича, давлат хизматчиларининг маоши оширилади.\nТоқаев йил охирга қадар вазирликлардаги маъсул котиблар институтини йўқотиш кераклиги борасида таклиф берди. Мамлакатда маъсул котиб лавозими, айни дамда собиқ президент Нурсултон Назарбоев даврида, 2007 йилда пайдо бўлган эди. Марказий ижроия идора аппарати раҳбари бўлмиш маъсул котиб президент томонидан тайинланади. Маъсул котиб президент, хукумат раҳбари ва давлат идораси раҳбаригабўйсинади. У хукумат истеъфога чиққан тақдирда ҳам ўз ваколатларини бажаришда давом этаверади.\n— Уларнинг (маъсул котибларнинг — Таҳ.) ишдан бўшатилмаслиги вазирларнинг маъмурий кадрлар ишларидан озод қилади ва аппарат барқарорлигини таъминлайди, деган қарашлар бор эди. Аммо бу юз бермади. Айрим холларда вазир ва маъсул котиб ўртасида тушунмовчиликлар бўлиб турди. Бунинг оқибатида умумий ишлар зиён кўрди. Талаб бир кишидан — президент томонидан тайинланадиган вазирдан сўралади, — деди сешанба куни Тоқаев.\nТоқаевнинг баёнот беришича, мамлакат давлат бошварувининг “янги модели”га муҳтож ва давлат аппарати “қайта ташкилаштирилиши керак”.\nПандемия фонида давлат бошқарувидаги камчиликлар ва бюракратия юзага чиққани туфайли Қозоғистон амалдорлари шаънига танқидлар кучайди.\nБу ўтган йили Нурсултон Назарбоев истефосидан кейин хокимиятга келган иккинчи президентнинг иккинчи “мурожаати”дир. Мурожаат мавзуси “инқироздан кейинги мамлакатни ривожлантириш” дея белгиланди.\nКоронавирус инқирози ва мамлакатнинг асосий экспорт товари бўлмиш нефть нархининг тушиб кетиши оқибатида Қозоғистон иқтисодиёти оғир аҳволга тушиб қолди. Бу йил мамлакат COVID-19 эпидемияси туфайли икки марта (баҳор ва ёзда) карантин чораларини қўллади, савдо корхоналари ва хизматлар секторининг фаолияти тўхтаб қолди. Миллионлаб фуқоролар даромоддан айрилди, минглабхусисийкомпаниялар зарар кўрмоқда.


«Ўзбекнефтгаз»: Бошқарма ва бир қатор департаментларга янги раҳбарлар тайинланди - Daryo\n15:30, 22.01.2022 28163\nЎзбекистон Республикаси Президенти Шавкат Мирзиёев томонидан нефть ва газ соҳасини ислоҳ қилиш, шунингдек, трансформация жараёнларини тезлаштириш бўйича қарорлар ижросини таъминлаш, тизимнинг айрим бўғинларида етарли даражада ўзгаришлар бўлмаётгани ва уни тезлаштириш мақсадида кадрлар алмашинуви амалга оширилди.\n«Ўзбекнефтгаз» АЖ бошқаруви раиси Меҳриддин Абдуллаевнинг 2021 йил 21 январдаги буйруғи билан бир қатор тайинловлар амалга оширилди.\nМавлонов Гулмурод Боймуродович Муборак нефть ва газ қазиб чиқариш бошқармаси раҳбари этиб тайинланди. Гулмурод Мавлонов ушбу тайинловга қадар Геология департаменти бошлиғи эди.\nГадоев Анвар Илҳомович «Ўзбекнефтгаз» АЖ Геология департаменти бошлиғи этиб тайинланди. Анвар Гадоев Нефть ва газ конларини геологияси ҳамда қидируви институтида узоқ йиллар фаолият олиб борган.\nДаулетияров Шуҳрат Қидирбаевич Капитал қурилиш ва таъмирлаш департаменти бошлиғи лавозимига тайинланди. Шуҳрат Даулетияров ушбу тайинловга қадар Ўзбекистон Республикаси Ҳисоб палатаси стратегик корхоналар иштирокидаги инвестиция лойиҳалари ижросини мониторинг ва назорат қилиш шўъбасида фаолият юритган.\nҚодиров Улуғбек Абдужалилович нефтни қайта ишлаш, нефть-кимё, нефть маҳсулотларини сақлаш ва транспортировка қилиш департаментининг бошлиғи этиб тайинланди. Улуғбек Қодиров Ўзбекистон Республикаси Ҳисоб палатасида турли лавозимларда фаолият олиб борган.\nМаҳмудов Хушнуджон Абдураҳмонович Молиявий институтлар билан ишлаш ҳамда қарздорлик мажбуриятларини бошқариш департаментининг бошлиғи этиб тайинланди. Хушнуджон Маҳмудов Ўзбекистон Республикаси Молия вазирлиги ҳузуридаги бюджетдан ташқари Пенсия жамғармаси ва «Ўзбекнефтгаз» АЖда турли лавозимларда фаолият юритган.\nАнваров Жавоҳирбек Ғайратжон ўғли эса Корпоратив муносабатлар ва активларни бошқариш департаменти бошлиғи этиб тайинланди. Жавоҳирбек Анваров Ўзбекистон Республикаси Президенти ҳузуридаги лойиҳа бошқаруви миллий агентлиги қошидаги Лойиҳа ва импорт шартномаларни мажмуавий экспертиза марказида ҳам турли лавозимларда ишлаган.\nАхаев Эскендер Ваапович Иқтисод ва режалаштириш департаменти бошлиғи этиб тайинланди. Эскендер Ахаев шу кунга қадар «Ўзбекнефтгаз» акциядорлик жамияти Бухгалтерия ҳисоби ва корпоратив ҳисобот департаменти асосий воситалар, инвестициялар, материаллар ва харажатлар ҳисоби бўлими бошлиғи — Бош бухгалтер ўринбосари бошлиғи лавозимида фаолият юритган.\n12:05, 26.04.2022 108358\n14:57 Бугун 78\n14:35 Бугун 1118\n07:30, 16.05.2022 64463\n22:30, 15.05.2022 60986\n17:48, 15.05.2022 51965\n14:27, 16.05.2022 44747


Xerox ўзини йўқ қилиш функциясига эга чип ишлаб чиқди\n18:37 / 14.09.2015\nXerox компанияси Америка илғор мудофаа тадқиқотлари лойиҳалари агентилигининг (DARPA) Wait, What? номли Сент-Луисда ўтган тадбири чоғида ўзини йўқ қилиш функциясига эга чипни тақдим этди. Бу ҳақда pcworld.com нашри хабар бермоқда.\nАйтилишича, чип юқори махфийлик даражасига эга бўлиб, шишадан ясалган ва фотоэлемент билан таъминланган. Бу элемент лазер нури тегиши билан шиша асосни 10 сония ичида майда бўлакларга бўлиб юборади. Асос сифатида Gorilla Glass тобланган шишаси қўлланган. У смартфонларнинг экран ҳимоясида қўлланади.


7-СОНЛИ МАКТАБГАЧА ТАЪЛИМ МУАССАСАСИ – БОЛАЖОНЛАPНИНГ СЕВИМЛИ МАСКАНИГА АЙЛАНГАН - AmuNews.uz - энг сўнгги янгиликлар\n7-СОНЛИ МАКТАБГАЧА ТАЪЛИМ МУАССАСАСИ – БОЛАЖОНЛАPНИНГ СЕВИМЛИ МАСКАНИГА АЙЛАНГАН\nБугунги кунда мамлакатимизда эртамиз эгалари бўлган ёш авлод тарбияси ва уларнинг мактабгача бўлган тайёргарлигига катта эътибор қаратилиб, мактабгача таълим тизимида бир қатор янгиланишлар ҳамда ўзгаришлар амалга оширилмоқда. Чунки, мактабгача ёшдаги болага сингдирилган билим ва қадриятлар унинг келгусидаги бутун ҳаётини белгилаб беради, шу билан бирга, мактабгача таълим уйғун ривожланган шахсни шакллантиришда муҳим аҳамият касб этади.\nМактабгача таълим муассасаларининг мақсади – болаларни ҳар томонлама интеллектуал, ахлоқий, эстетик ва жисмоний ривожлантириш ҳамда таълим-тарбия бериш орқали уларни мактаб таълимига сифатли тайёрлаш, мактабгача таълим билан қамраб олишдир.\nТуманимизда шундай эзгу ғояни ўз олдига мақсад қилган мактабгача таълим муассалари сони тобора ортиб бормоқда.\nХусусан,7-сонли мактабгача таълим муассасасида ўз касбининг жонкуярлари, фидойи тарбиячилар 3 та асосий гуруҳда 75 нафар ва 3 та қисқа муддатли гуруҳда ҳам 75 нафардан жами 150 нафар болаларга таълим-тарбия бермоқда.\nМазкур муассасага 3 ёшдан 7 ёшгача бўлган болалар қабул қилинади ва муассасада 15 нафар тажрибали педагоглар ҳамда 5 нафар олий тоифали ходимлар: Баҳодир Камолов, Марҳабо Шомурадова, Pоҳия Йўлдошева, Гулшод Камолова ва Озода Аҳмедова каби ўз касбининг мутахассиси бўлган педагоглар фаолият кўрсатади.\nМуассасаса мудираси Гулшод Саидназарова ташаббуси билан 75 ўринга мўлжалланган ушбу 7-сонли мактабгача таълим муассасаси қайта таъмирланиб, жорий йилнинг февраль ойида янгидан фойдаланишга топширилди. Мудира Гулшод Саидназарова ўз устиида жуда кўп ишлайди, фаолиятида инновацион пед технологиялар ва энг сўнгги методалрни қўллайди. Зеро, мактабгача таълим муассасаси раҳбари ўз зиммасига юклатилган вазифаларни амалга ошириши учун чуқур педагогик-психологик билимларга, ташкилотчилик қобилиятлари ва етакчилик сифатларига эга бўлиши лозим.\nҲозирда муассасада жами 32 нафар ходим ўз иш фаолиятини олиб бормоқда. Булар 15 нафар тарбиячи ходимлар, 8 нафар ёрдамчи тарбиячилар, 7 нафар педагог ходимлар ва 17 нафар хўжалик ишлари ходимларидир.\nБолаларнинг иқтидор ва истеъдодларини ривожлантириш, тил ўрганишга бўлган қизиқишларини янада орттиш мақсадида “Шашка”, “Шахмат”, “Зумрадойлар”, “Спорт”, “Инглиз тили” ҳамда “Pус тили” каби тўгараклар иш олиб бормоқда .\n“Pус тили” тўгараги раҳбари Гулшод Камолованинг тўгарагида 25 нафар болалар рус тили бўйича дастлабки таълим олиб, мактабга тайёргарлик кўрмоқда.\nЎз касби орқали соғлом ва ҳар томонлама ривожланган ўсиб келаётган ёш авлодни тарбиялашга салмоқли ҳисса қўшаётган Қурбоной Ҳолимбетова бошчилигидаги “Шахмат” тўгарагида ҳам 25 нафар болажонлар ақл гимнастикаси ҳисобланган шахмат билан шуғулланиб келмоқда. У жуда болажон ва меҳнаткаш, ўз касбига масъулият билан ёндашувчи тарбиячидир. Ҳар бир боланинг феъл-атворидан келиб чиққан ҳолда улар билан ишлаб, барчасининг кўнглига йўл топишга ҳаракат қилмоқда.\nМуассаса тарбиячилари ва тарбияланувчилари туманда ўтказиладиган бир қатор кўрик-танловлар ва мусобақаларда иштирок этиб, фахрли ўринларни эгаллаб келмоқда. Тарбиячи Шарофат Ҳайтимбетова ўтган йили туманда ўтказилган “Йилнинг энг яхши тарбиячиси” кўрик-танловида фаол қатнашиб, юқори натижага эришди.\nШу қатори, болажонлар мусиқа ўқитувчиси Озода Аҳмедованинг дарсларини ҳам жуда яхши кўришади. Чунки, у ҳар бир машғулотида болаларга янгидан янги куй-қўшиқлар ўргатиш давомида турли кўргазмали қуроллар билан ишлаб, болаларнинг эътиборини ва меҳрини қозонган.\nАлбатта, мактабгача таълим муассасаларининг фаолияти қанчалик самардор бўлса, ўсиб келаётган ёш авлоднинг баркамол шахс сифатида шаклланишида ҳам шунчалик ўз натижасини кўрсатади. Баркамол болалардан келажакда юрт корига ярайдиган ватанпарвар ва комил инсонлар шаклланади.\nБиз эса 7-сонли мактабгача таълим муассасаси ходимларининг ишларида омад ва зафарлар ёр бўлсин деб қоламиз!\nОлмазор маҳалласида “Қуёшжон” оилавий нодавлат мактабгача таълим муассасаси очилди


Ташкент +13° Sun 19:17\nСамарқандда сумка ўғрилари мактаб ўқувчилари экани аниқланди\nПамела Андерсон клиникадан қўлтиқтаёқда чиқди (фото)\nБрюс Уиллис ер-мулкини сотиб, ўн млн. доллар зарар кўрди\nДобавлено: 10.08.2018, 10:24\nБош прокуратура матбуот хизмати хабар беришича, Жамшид Кенжаев тунги клуби қўриқчилари билан ўзаро жанжаллашиб, ёнида бўлган ошхона пичоғи билан уларнинг икки нафарига тан жароҳатлари етказган.\nЖанжал давомида воқеа жойида бўлган «Aurum» тунги клубида қўриқловчи ёрдамчи Ш.Қиличов Кенжаевнинг қўлидан ошхона пичоғини тортиб олиб, унга оғир тан жароҳати етказган.\nҚўриқчилардан бири Шерали Ильясов 7-сонли ШКШга, иккинчиси Абдурасул Мирзаев 1-сонли Республика клиник шифохонасига ётқизилган. Жамшид Кенжаев эса Юнусобод туманидаги 7-сонли ШКШга ётқизилиб, тез тиббий ёрдам кўрсатилсада, етказилган тан жароҳатлари оқибатида вафот этган.\nЖамшид Кенжаевнинг ўлимига сабаб бўлган тан жароҳатларини етказишда гумонланиб, тунги клубнинг уч қўриқчиси — 24 ёшли Саидазим, 29 ёшли Шодали ва 26 ёшли Жаҳонгир қўлга олинган.\nМазкур ҳолат юзасидан 09.08.2018 йил санасида Тошкент шаҳар прокуратураси томонидан Ш.Қ.га нисбатан ЖКнинг 25, 97-моддаси 1-қисми, яъни қасддан одам ўлдириш жинояти билан жиноий иш қўзғатилган. У ЖПКнинг 221-моддаси тартибида ушланган.\nҲозирда мазкур ҳолат юзасидан дастлабки тергов ҳаракатлари Тошкент шаҳар прокуратураси Ўта оғир жиноятларни тергов қилиш бўлими томонидан олиб борилмоқда.\nХалқаро тоифадаги спорт устаси, Ўзбекистон чемпиони, Осиё чемпионати ва Осиё ўйинлари иштирокчиси ҳисобланган Жамшид Кенжаев 61 ва 65 кг вазн тоифасида мусобақаларда қатнашиб келган.\nХмеймим базасига икки мингга яқин китоб етказилди\nНаманганда аёл ҳайдовчи ЙҲХБ ходимларини ҳақорат қилиб, жанжал кўтарди (видео)


Одам савдоси АЁЛЛИК ШАЪНИГА ДОГ\nKo'rildi: 3788 Qo'shildi: 29-11-14\nЮртимизда олиб борилаётган ислохотлар кулами шу кадар кенгайиб боряптики, унда хотин-кизларнинг фаоллиги, уларни куллаб-кувватлаш масалаларига хам катта эътибор бериляпти.\nКуплаб опа-сингилларимиз ижтимоий хаётимизнинг барча жабхаларида фаол иштирок этиб, узларининг намунали хулк-одоблари, самарали мехнат натижалари билан бошкаларга ибрат булишяпти.\nУзбекистон Республикаси Президентининг 2004 йил 25 майдаги «Узбекистон хотин-кизлар кумитаси фаолиятини куллаб-куватлаш борасидаги кушимча чора-тадбирлар тугрисида»ги ПФ-3434-сонли Фармони сохада олиб борилаётган ишлар самараси ва куламини кенгайтирди. Бир катор ижобий ютуклар амалга ошириляпти.\nБирок, аёл шаънига дог, она деган мукаддас номга иснод келтираётган айрим аёллар хам борки, уларнинг килмишлари бир катор салбий холатларга сабаб булмокда.\nШу йилнинг 4 май куни жиноят ишлари буйича Чорток туман судининг очик суд мажлисида Тожибоева Асила Мамадалиевнанинг жиноят иши куриб чикилди.\nНаманган шахрида тугилган А. Тожибоева икки нафар фарзанднинг онаси. У 2000 йилдан бошлаб турли хил жиноят кучасига кириб борди. Бир, икки, уч маротаба эмас, етти марта жиноят содир этиб, суднинг кора курсида утирди. Бундан хам хулоса килмай яна бир кабих ишга кул урди.\nУ 2011 йилнинг июль ойининг урталарида Холикова Умида ва тергов даврида шахсини аниклаш имкони булмаган «Шахло» исмли аёл билан узаро жиноий тил бириктирди. Бир гурух булиб, Ибрагимова Нодира Исроиловнадан шахвоний максадда фойдаланиш эвазига даромад орттириш учун ёллаб, Бирлашган Араб Амирликлари Абу-Даби шахрига жунатиб юборилди.\nСуд мажлисида жабрланувчи Иброгимова Нодира берган курсатмаси асосли деб топилди. У 2011 йил июль ойларида онаси яшаётган Наманган шахар 5-кичик туманга боради ва Холикова Умида билан Тожибоева Асилани куриб, улар билан гаплашиб ултиради. Сухбат чогида турмуш уртоги билан жанжанлашиб колганини айтади. Бундан фойдаланган Асила уни Бирлашган Араб Амирликлари давлатига бориб, хар ойда 2000 АКШ доллари ишлаб келиши мумкинлигини айтади. Бундай катта даромад Н. Иброгимовага ёксада, бироз тайсаллаб нима иш килиши, у ерга кимлар бориб, ишлаб келгани хакида сураб-суриштиради.\nМумай даромад топиш илинжида юрган А. Тожибоева эса, жуда куп аёллар Бирлашган Араб Амирликларига бориб, болаларга энагалик килаётгани, карияларга карагани учун катта иш хаки олиб кайтишаётганини айтади. Бунга ишонган Н. Ибрагимова хеч бир иккиланишсиз фукаролик паспортини Асилага беради.\nОрадан йигирма кунча вакт утиб, Нодирани Асила билан Умида уйига чакиради ва чет элга кетиш учун хужжатлари тайёр эканини айтади. Уз фикридан айниб колган Нодира «Ишлагани бормайман», дейди. Бундан куркиб кетган Асила Бирлашган Араб Амирлиги давлатига телефон килиб, Шахло исмли аёл билан Нодирани гаплаштириб куяди. У хакикатда хам болаларга энагалик килиши ва хар ойда 2000 АКШ доллари иш хаки беришини айтади. 2011 йилнинг 10 сентябрь куни Абу-Даби шахрига етиб борган Нодирани хакикатда хам Шахло исмли аёл кутиб олади.\nУнинг уйида Узбекистондан келган яна учта аёллар борлигидан кунгли хотиржам булган Нодиранинг кувончи узокка чузилмади. Чунки, улар хам ишлаб даромад топиш учун уз юрти, уз уйини ташба келган - фохишаликка мажбур килинган аёллар эди.\nБундан саросимага тушиб колган Нодиранинг ох-вохларию, каршиликлари инобатга олинмади. Аксинча, калтакланди, хурланди, оч колди. Ва нихоят фохишалик килишга мажбур булди. Салкам бир ой давомида курмаган куни, килмаган иши колмади.\nСарфлаган харажатларини коплаб бергач 2011 йилнинг 5 октябрь куни Тошкентга жунатиб юборишди.\nЖиноий шериклари билан тил бириктириб, бир гурух булиб, фукаро Н. Иброгимовани шахвоний максадда фойдаланиш учун ёллаб, уни Узбекистон Республикаси Давлат чегарасидан утказиб, чет элда конунга хилоф равишда ушлаб туриб, ундан фохишалик йулида фойдаланган судланувчи Асила Тожибоева содир этган харакатига икрор эмаслигини билдириб, курсатма берсада, унинг жиноий харакатлари суд мажлисида уз исботини топди. Унга Узбекистон Республикаси Жиноят-Просессуал кодекси 454-455-, 462-463, 465-468, 471-473-моддаларини куллаб хукм укилди. Узбекистон Республикаси Жиноят Кодекси 135-моддаси 2-кисмининг «а, г, е, з» бандларида назарда тутилган жиноятни содир этганликда айбдор деб топилди. Суд залидан камокка олинди.\nБуни мисол келтиришдан максад айрим хотин-кизлар энг жирканч ишларга кул ураётган экан, демак олиб бораётган таргибот-ташвикот ишларида камчиликлар жуда куп. Булмаса бир аёл бир канча жиноятларни содир килиб турган вактда яна бир кабих ва жирканч ишга кул урармиди?\nДемак, бундан хулоса чикариш, нотинч оилалар билан фаол ишлаш, жиноятчиликка мойил хотин-кизлар билан янада купрок шугулланиш, назоратдан четда колдирмаслик керак.\n3 LOLA123 • 15:33, 21-12-14


Абай мероси: илм йўли – адолат йўли\nЎзбекистон Президенти Шавкат Мирзиёевнинг 2018 йил 13 мартдаги "Буюк қозоқ шоири ва мутафаккири Абай Қўнанбаев ижодий меросини кенг ўрганиш ва тарғиб қилиш тўғрисида"ги қарори Ўзбекистон ва Қозоғистон ўртасидаги ўзаро дўстлик ва ҳамкорлик муносабатларини янги босқичга кўтаришда, икки қардош халқнинг ажралмас адабий меросини ёш авлод билан биргаликда ўрганишда ғоят муҳим омил бўлиб хизмат қилмоқда.\nАбай ижоди билан танишган ҳар бир ўқувчи шеъриятнинг олтин асоси – инсонийлик эканини фаҳмлайди. Шоир ўқувчиларни ноёб ва асл ахлоқий ғоялар сари етаклайди. Абай шеърларининг ҳикматга, афоризмга айланиб кетишининг сири ҳам шунда. Зеро, бугунги замонавий қозоқ шеъриятидаги маъно ва мазмун билан боғлиқ изланишларда, ифода йўсинларида Абай тарғиб қилган ўша инсоний фазилатларни, ақлу фаросат жилваларини, ор-номус софлигини, муҳим инсоний хислатларни пайқаб, қувонамиз.\nШоирлар инсон кўнглини – хазиналар тўпланиб турган сандиққа менгзайдилар. Поэзиянинг шунга тил бағишлайдиган сеҳри – инсон вужудидаги энг асл, энг азиз ва юксак туйғулар томирини босиб, ташҳис айта олишида бўлса керак. У инсонга – инсон деган номига лойиқ талаб қўяди, шу билан юрак оловини ловуллатади, туйғуларига қанот бағишлайди, эзгуликлар сари етаклайди. Биз Абай шеъриятида мана шундай фазилатларга дуч келамиз. Айниқса, унинг ёшларни илм эгаллашга ундаган шеърлари теран маъно-мазмунга, маърифий аҳамиятга эга:\nЁшликда илм бор деб эсга олмадим,\nФойдасин кўра-била текширмадим.\nЭр етгач, тушмади илм ҳовучимга,\nҚўлимни муддатидан кеч сермадим.\n1886 йили Абай “Илм топмай мақтанма”, “Интернатда ўқийди” каби шеърларни ёзди. У дастлабки шеърларидаёқ устоз шоир сифатида кейинги авлод вакилларига маърифатли ёшлар бўлиб етишишни васият қилади:\nИлм топмай мақтанма,\nЎрин топмай бопланма.\nЎйнаб, бекор кулишга, –\nдейди. Унинг айтишича, илм йўли – адолат йўли. Илм-фанга эришиш учун эски, қолоқ дунёқарашлардан тозаланиб олиш керак. Илм ўрганаётган ёшлар маърифатсиз, саводсиз қавмдан ўзгача, илғор бўла олишини истайди.\nАбайнинг бу даврдаги ёзган шеърларида халқ манфаатини тушуниб етган асл азаматнинг қиёфаси кўриниб туради, у тарихий тараққиётни, ижтимоий ҳаётни яхши тушуниб етган шоир сифатида ижод қилди. Энг аввало, Абай сўз санъати – улкан ижтимоий куч, жамиятдаги курашларнинг асосий қуроли эканини тушуниб етди. Абай ижодининг ўлмас жиҳатларидан бири – ўз халқини дунё маданиятининг илғор намуналари билан, фалсафий теран фикрлари билан танишишга чорлагани ҳамда халқини дунё фалсафаси, маданияти намуналари руҳида тарбияланишга ундаганидадир.\nПрезидентимиз Шавкат Мирзиёевнинг чиқарган тарихий қарори эндиликда абайшунослар учун дастуриламал, ўзбек-қозоқ адабий алоқаларини янги босқичларга олиб чиқишда эса кенг имкониятлар эшигини очувчи асосий омил бўлиб хизмат қилиши шубҳасиз.\nАқан Тошметов, Ўзбекистон Журналистлар уюшмаси аъзоси, таржимон, 2018-07-31, 14:54 312


STREET-LAW гуруҳи ўз ишини бошлади! — Teletype\nSTREET-LAW гуруҳи ўз ишини бошлади!\nБолаларга ёшликдан ҳуқуқни ўргатиш, конституция ва бошқа қонун ҳужжатларида белгиланган ҳуқуқ ва маэбуриятларни ўргатишга мақсадида уларга бола ҳуқуқлари уз сайти орқали турли видеролик ва ҳуқуқий ўйинлар кўрсатилдиЮртимизда болалар келажагимиз ворислари, миллатимиз давомчилари сифатида эъзозланади. Аслида, ўзбек халқи - азалдан болажон халқ. Қайси дин, қайси миллат фарзанди бўлишидан қатъи назар, ардоқлаб, меҳр бериб, бошини силайди.\nУларни миттигина қалбига йўл топиш ҳар биримизни вазифамиз. Бу борада адлия идоралари кўнгилли ёшлар кўмагида кичик ёшдаги болаларни ақли ва салоҳият даражасига мос равишда жамиятда юриш-туриш қоидаларини кўргазмали воситалар ёрдамида ўргатишга астойдил бел боғлади.\nФарзандларимиз эртага юрт корига ярайдиган паҳлавон йигитлар, барно қизлар бўлсин десак, уларнинг маънан ва жисмонан соғлом бўлиб вояга етишига алоҳида эътибор қаратишимиз лозим бўлади. Бундай ишга Адлия идоралари ва STREET-LAW гуруҳи аъзолари доим тайёр.


Ушбу ҳолатда ягона солик тўловчиси бўлган хусусий корхона фойдаланилмаётган асосий восита ва тугалланмаган қурилиш объектларини консервация қилиш бўйича бошқа ташкилотларнинг аралашувисиз қарор қабул қила оладими?\nКорхона мақоми хусусий корхона, ягона солиқ тўловчиси ҳисобланади. ХК балансида фойдаланилмаётган асосий воситалар ва қурилиши тўхтаб қолган қурилиши тугалланмаган бино мавжуд.\nФойдаланилмаётган асосий воситаларни, қурилиши тугалланмаган объектларни консервация қилиш Вазирлар Маҳкамасининг 2003 йил 16 сентябрдаги 401-сон қарори билан тасдиқланган Низом билан тартибга солинади. Ушбу низомга асосан, фойдаланилмаётган асосий воситаларни консервация қилиш тўғрисидаги қарор мол-мулк эгаси, яъни корхона эгаси томонидан қабул қилиниши мумкин. Албатта бунда белгиланган тартибга риоя қилиш лозим. Батафсил маълумотга эга бўлиш учун ЎзР ВМнинг 16.09.2003 й.даги 401-сон қарорига Илова билан танишиб чиқишни тавсия этамиз.\nАгар қурилиш-монтаж ишлари 2013 йилда, 2014 йил 1-чоракда, 2014 йил 4-чоракда бажарилган бўлса, тугалланмаган қурилиш объектини қайта баҳолашда қандай индексларни қўллаш керак?\nТугалланмаган қурилиш объектларини қайта бахолаш индекс усулида амалга оширилади. 2013 йилда 152327 минг сўмлик қурилиш-монтаж ишлари бажарилган. 2014 йил 1 январь ҳолатига ушбу сумма қайта баҳоланган ва 154003 минг сўмни ташкил қилган. 2014 йил 1-чоракда 3108 минг сўмлик, 4-чоракда 61210 минг сўмлик қурилиш-монтаж ишлари бажарилган.... Далее\nКорхона томонидан ишлатилмаётган асосий воситалар мавжуд. Бу АВлар корхонага тегишли бўлинмаларидан (масалан, дам олиш зонасидан ва бошқа жойлардан) олиб келинган. ... Далее


Биласизми: “Барселона”нинг Роналдуни сотиб олишига 2 миллион евро етмаган\n2 декабрь, 2016, 14:45\n“Барселона” клуби собиқ президенти Хоан Лапорта айни дамда “Реал” етакчисига айланган Криштиану Роналду Каталония супер клубига ўтиши ҳам мумкин бўлганини айтиб ўтди. Роналдунинг агенти Жорже Мендеш 2003 йилда “Барселона”га португалиялик футболчини сотиб олишни таклиф қилган.\n“Биз жамоани қайта қуриш даврини бошда ўтказаётган эдик. Мен Декуни сотиб олиш учун Португалияга борганман ва агент Жорже Мендеш билан гаплашганман. Биз ўша пайтда Роналдиньо, Рафаэль Маркес ва Рикарду Куарежма каби футболчилар билан шартнома тузиб бўлган эдик.\nУ (Мендеш) бизга яна бир иқтидорли футболчини сотиб олишни таклиф қилган. Гап Роналду ҳақида бораётган эди. Ўша пайтда “Манчестер Юнайтед” унга 19 миллион евро таклиф қилаётган эди. Биз эса 17 миллион таклиф қилганмиз”, - дейди Лапорта Marca нашрига берган интервьюсида.


Тони Блэр Ироқ урушида АҚШни қувватлаганидан афсусланмайди\n28 июн 2022, Тошкент вақти: 17:29\nКутилмаганда Бағдодга келган Буюк Британия бош вазири Тони Блэр бу ерда Ироқ президенти Жалол Талабоний ва бош вазир Нурий ал-Маликий билан мамлакатда хавфсизлик вазиятини яхшилаш борасида музокара ўтказди.\nМузокаралардан кейин ўтказилган матбуот анжуманида Т.Блэр ташрифи давомида “яшил зона”даги ҳукумат қароргоҳига уюштирилаётган ҳужумлардан ҳайратга тушмаганини таъкидлади.\n“Ҳар куни минамёт ёки террор ҳужумлари амалга ошириляпти. Бу ҳозирги кун воқелигидир. Шу ўринда бундай ҳужумларга барҳам бериш учун нима қилмоқ керак, деган савол туғилади. Мазкур ҳужумлар мамлакатда эришилган муваффақиятни йўққа чиқаришни хоҳлаган кам сонли одамлар томонидан уюштириляпти. Саволга жавоб, биз уларга ҳеч қачон ён босмаймиз. Амалга оширилаётган турли мақсад, сиз, журналистларни ўз хабарларингизда эришилаётган муваффақиятлар ҳақида эмас, айнан шу ҳужумлар ҳақида гапиртиришдан иборат”, - деди Тони Блэр.\nИроқда кўплаб қийинчиликлар борлигини эътироф қилган бош вазир мамлакатда муваффақиятга эришилаётгани ҳам кўзга ташланаётганини айтди. Тони Блэр АҚШ етакчилигида Ироқни босиб олишда иштирок этганидан афсусланмаслигини яна бир марта такрорлади.\n10 йил давомида Буюк Британия бош вазири лавозимида ишлаган Т.Блэр 27 июнда истеъфога чиқади. Бу унинг Ироққа охирги сафари бўлиши мумкин. Тони Блэрнинг ўрнини молия вазири Гордон Браун эгаллаши кутилмоқда.\nТ.Блэр лавозимдан кетганидан сўнг Г.Браун ҳам у юритган сиёсатни давом эттиришига ишонишини билдирди.\n“Мен терроризм таҳдидини енгиш ва муваффақиятга эришиш учун уринаётган Ироқни, Ироқ халқини ва Ироқ ҳукуматини Британия қўллаб-қувватлашда давом эттиришига асло шубҳа қилмайман”, - деб баёнот берди Тони Блэр.\nУ Ироқ уруши масаласида АҚШни қўллаб-қувватлагани, шунингдек, бу мамлакат босиб олинишида фаол қатнашиш ҳақидаги қарори қанчалик тўғри бўлганини вақт кўрсатишини айтди. Т.Блэр Британиянинг Эрон билан яхши муносабат ўрната олиши Теҳрон расмийларининг демократик йўл билан сайланган Ироқ ҳукуматини қўллаб-қувватлашига боғлиқ эканини маълум қилди.\nАҚШнинг собиқ президенти Жимми Картер Тони Блэрни Ироқ урушини кўр-кўрона қўллаб-қувватлаганликда айблаган эди. Т.Блэрнинг Бағдодга сафари чоғида “Би-Би-Си”га интервью берган Жимми Картер унинг АҚШ президенти Жорж Бушни қўллаб-қувватлашини “Бушга бўйсуниш”, деб баҳолаган.\nТ.Блэр эса бу масалада ўзгача фикрда. 17 май куни Вашингтонда қилган чиқишида у Лондоннинг АҚШ билан ҳозирги муносабатларига ҳеч қачон шубҳа билан қарамаганини таъкидлаган эди.


Solar Nature компанияси семинари\nМаълумки, нафақат юртимизда, балки бутун дунёда энергетика соҳасига, айниқса муқобил энергия манбаларидан самарали фойдаланишга жуда катта эътибор қаратилмоқда. Ўзбекистонда келгуси 10 йил ичида, яъни 2030 йилга қадар қуввати 3ГW гача бўлган шамол генераторларини ўрнатиш ва станцияларини қуриш режалаштирилган.\nБугун Тошкент шаҳридаги Ёджу техника институти (ТЁТИ) «Муқобил энергия» йўналиши талабаларига Solar Nature, Ўзбекистон - Дания қўшма компанияси мутаҳассислари ўқув семинар ташкил этдилар. Solar Nature - Ўзбекистон Республикасида қайта тикланадиган энергия манбаларини чуқур жорий этиш билан шуғулланувчи етакчи компания. Семинарда талабалар билан лойиҳалаштириш, қурилиш, ўрнатиш, ишлаб чиқарилган энергияни тармоққа узатиш (Grid connection) ва асосийси, ўрнатилган шамол генераторларини кун давомида назорат қилиш ва керак бўлса, уларни носозлик пайтида тузатиш ишларини олиб бориш мувзуларда давра суҳбати бўлиб ўтди. Тадбир мобайнида Даниядан мутахассислар онлайн қатнашдилар ва ТЁТИ да шамол ва қуёш генераторлари бўйича қўшма таълим дастурларини шакллантириш, талабалар ва мутаҳассислар алмашинувини йўлга қўйиш режалаштирилди.


Ўзбекистонда авиачипталар 20 фоизга қимматлади\n30 ноябр 2020, Тошкент вақти: 12:58\n“Ўзбекистон ҳаво йўллари” миллий авиаширкати шу йилнинг 10 январидан бошлаб барча йўналишлар бўйича авиачипталар тарифини 20 фоизга оширди.\n“Ўзбекистон ҳаво йўллари” миллий авиакомпанияси самолётлари учун чипталар нархи ҳам халқаро, ҳам маҳаллий рейслар учун бирдек оширилди.\nБуни авиакомпаниянинг Тошкентдаги бош офисининг исмини ошкор қилмаётганимиз ходими маълум қилди.\nУнинг айтишича, аввал фақат хориж давлатларига учадиган рейслар учун авиачипталар нархини оширишга қарор қилинган эди.\n"Бироқ эндиликда “Ўзбекистон ҳаво йўллари”нинг барча давлатларга учадиган рейслари учун чипталар нархи 20 фоизга оширилмоқда", деди авиаширкат ходими.\nАввалроқ Ўзбекистон маҳаллий матбуоти фақат МДҲ мамлакатларига авиақатновлар бўйича чипта нархлари ошиши ҳақида хабар қилган эди.\nТошкентдаги аввиакассалардан олинган маълумотга кўра,\nТошкент-Москва йўналишига авиачипталар нархи аввал эконом классга 690 минг сўм бўлган, ҳозир 805 минг сўмга чиққан.\nАйни йўналиш бўйича бизнес класс чипталари аввал 1 миллион 531 минг сўм бўлган, эндиликда 1 миллион 913 минг сўмга чиққан.\nМаҳаллий рейслардан, масалан, Тошкент-Урганч йўналиши бўйича эконом класс чипталари 152 минг сўмдан 190 минг сўмга чиққан.\n“Ўзбекистон ҳаво йўллари” миллий авиакомпаниясининг нарх-наво учун масъул бўлган Тижорат департаменти мулозимлари авиачипталар нархининг бирданига 20 фоизга қимматлаганини расман изоҳлашдан бош тортди.\nUzmetronom.com сайти миллий авиаширкат барча харажатларини янги самолётлар сотиб олишга сарфлаётгани авиачипталар нархининг оширилишига сабаб бўлганини тахмин қилмоқда.\nЎтган йилнинг бошида “Ўзбекистон Ҳаво йўллари” ширкати янги йўловчи самолётини сотиб олди. Boeing 767-300ER русумидаги самолёт 2008 йилда имзоланган шартномага кўра, Америка ширкатидан сотиб олинадиган тўрт учқичнинг биринчисидир.\nҲар бирининг баҳоси 175 миллион АҚШ доллари бўлган 767-300ER узоқ масофага уча оладиган йўловчи самолёт ҳисобланади.\nЎзбекистон ҳаво йўллари бундан ташқари иккита Boeing 787-8 Dreamliner русумидаги учқичга буюртма берган.\n"Ўзбекистон ҳаво йўллари" миллий авиакомпанияси ўтган йилнинг 20 ноябридан 31 декабригача Тошкент-Самарқанд-Тошкент рейслари учун чипталар нархини икки баробарга арзонлатган эди. Бу авиаширкатнинг “Афросиёб” тезюрар поезди билан рақобатга дош бера олмагани билан изоҳланган эди.\n“Ўзбекистон ҳаво йўллари” самолётлари маҳалллий рейслардан ташқари дунёнинг қирқдан зиёд шаҳрига парвозларни амалга оширади.\nРасмий маълумотларга кўра, ўтган йилнинг тўққиз ойи мобайнида “Ўзбекистон ҳаво йўллари” 18 минг 517 та рейсни амалга оширган.\nЎтган йилнинг тўққиз ойи ичида узоқ хорижга йўловчи ташиш 6,5 фоизга, МДҲ мамлакатларига йўловчи ташиш 17,1 фоизга, мамлакат ичида йўловчи ташиш эса 16,4 фоизга ошган.


18:09 / 16.08.2017\nТарих турли воқеаларга гувоҳ. Унинг очилмаган қирралари шу қадар кўпки, билганинг сари ўзига мафтун этиб бораверади. Шу билан бирга сенга олам-олам билим манбаи ҳам бўла олади. Жорий йилнинг 10 август куни Абдул Қодир ибн Масъуднинг араб мамлакатлари тарихига бағишланган тарихий мақоласи эълон қилинди. Шаҳноза Тўрахўжаева таржимаси асосида тайёрланган мақола info.islom.uz сайти томонидан тақдим этилган. Қуйида ана шу мақола ҳавола қилинмоқда.\nФорс кўрфазидаги инқироз шу даражага етдики, Қатар ҳукумати томонидан Саудия Арабистони ва Бирлашган Араб Амирликларининг талаблари бажарилмаслиги ортидан айрим кузатувчилар бу икки давлатнинг Қатарга қарши ҳарбий босқин бошлаши эҳтимоли ҳақида гапира бошлади.\nАйни пайтда мутахассисларнинг фикрича, бу талаблар шундай ифодалангандики, уларни бажариш имконсиз бўлиб, ҳарбий аралашувни нақд қилиб қўяди.\n“Араблар арабларни ўлдирадилар, уларнинг шаҳарларини вайрон қиладилар ва араб қонини дарё қилиб оқизадилар” – бир неча ўн йиллар давомидаги араб ҳаётининг қайғули манзараси бу, сабаблари эса ерга кўмиб ташланган ва бизнинг назаримиздан пинҳон. Айнан шу туфайли ҳам биз бугун бошимиздан нималар ўтаётганини англаш учун тарих уммонининг тубига шўнғишимизга тўғри келади. Ахир, бугун ўтмишнинг қорнида пайдо бўлади, тарих эса ҳақиқатни билишни истаганлар учун устоздир. Қуйидаги докладда Қатарга ҳарбий босқин эҳтимоли муҳокамаси энг қизғин нуқтага етган бир шароитда биз замонавий дунёда араб мамлакатлари орасида бўлиб ўтган бешта энг йирик қуролли тўқнашувни ёдга оламиз.\n1962 йил Ямандаги уруш\nЯманликлар томонидан “26 сентябрь инқилоби” дейиладиган Яман уруши ўтган асрнинг 60-йилларида бошланди ва 1967 йилгача – Мисрнинг мағлубияти ёки 1967 йилги “Нақса” (олти кунлик уруш – муҳ. изоҳи)гача – давом этди.\nУруш республика тузуми тарафдорлари имом Ал-Бадр саройини ўраб олишлари билан бошланди, бунинг натижасида Мутаваккил қироллиги қулатилди, имом эса Саудия Арабистонига қочди. Аммо Буюк Британия, Саудия Арабистони ва Иордания ўз тарафдорларини 1970 йилгача қўллашда давом этди, бу вақтда Жамол Абдул Носир республикачилар томонида бўлди. Бу билан у ўз назарида Миср ва Сурия томонидан тузилган бирлашган республиканинг парчаланиши ортида турган Саудия Арабистонига қарши “очко” ишлаб олмоқчи эди. Бундан ташқари, унинг мақсади араб ўлкаларида социализм ғояларини тарғиб қилиш ҳамда унда ўзи илгари сураётган панарабизм ғояларига мос тарзда Мисрга хайрихоҳ тузумлар жорий этиш эди.\nЯман монархлик давлати эди ва расман Яман Мутаваккиллик қироллиги деб аталарди. Монархия британ мустамлакаси бўлган, айрим амирлар 1958 йил Миср ва Сурия ўртасида тузилган Бирлашган Араб Республикаси таркибига кириш истагини билдирганларида, Яман қироли бунга қарши чиқди ва уларни мамлакатдан қувиб юборди. 1961 йил Бирлашган Араб Республикаси парчаланиб кетгач, Жамол Абдул Носир Сурия билан бирлашган давлат қуриш лойиҳасининг муваффақиятсизлигида Саудия Арабистонини айбдор ҳисоблаб, ундан ўч олиш учун Яман қиролига қарши шафқатсиз уруш бошлади.\nМиср Президенти Жамол Абдул Носир Қоҳирада 1956 йил/© AP Photo\nУруш 1962 йил бошланди. 1968 йил, Мисрнинг бир йил аввалги мағлубиятидан сўнг (ҳодиса “нақса”, яъни мағлубият номи билан машҳур), асосий ҳарбий амалиётлар тўхтаган бўлса ҳам, Яман уруши 1970 йилгача, яъни саккиз йил давом этди. Яман қироли мамлакатни тарк этди ва Саудия Арабистонидан паноҳ топди, ўша ердан туриб Саудия Аарабистони, Иордания ва Буюк Британия каби мамлакатларнинг қўллаб-қувватлаши билан Мисрга қарши ҳарбий ҳаракатларни бошқариб турди.\nМиср Яманда ҳарбий ғалабага эришди ва бу давлатнинг ривожланишига ёрдам берди. Аммо ғалабанинг баҳоси ҳақида гапириладиган бўлса, у жуда юқори бўлди – Яман урушида Миср ўзининг замонавий тарихи давомида энг катта йўқотишларга дуч келди. Миср армияси бутунлай ҳолдан тойди, қарийб 26 минг аскар ўлдирилди, бунинг натижасида Яманни Вьетнам деб атай бошладилар. Мисрнинг бу урушга сарфлаган молиявий харажатларига келсак, у 40 миллион Миср фунтига тенг бўлди.\n1963 йил Марокаш ва Жазоир ўртасидаги “қум уруши”\n“Марокашликлар бизни қириб ташламоқдалар”, – Жазоир президенти Аҳмад Бин Балла мамлакат фуқаролари қаршисида сўзлаган нутқида Марокашнинг Жазоир саҳросидаги ниятлари ҳақида гапираркан, айнан шундай ифодани қўллади ва шу машҳур ибора 1963 йил Марокаш ва Жазоир ўртасида авж олган “қум уруши”га гувоҳ бўлганларнинг онгига мустаҳкам жойлашиб олди. Бу Жазоир мустақилликни қўлга киритганидан бир йилу уч ой ўтгандан сўнг содир бўлди. Низо олдидан кўп ҳафталар давомида чегараларда тўқнашувлар бўлиб ўтган, бу охир-оқибат икки давлат армиялари ўртасида Тиндуф ва Хаси-Байда чегараларида қуролли зиддиятларга олиб келганди. Кейин ихтилоф Марокашнинг Фигиг воҳасига кўчиб ўтди ва Араб давлатлари лигаси ҳамда Африка бирдамлик ташкилоти (АБТ)нинг аралашуви билангина баратараф этилди. Шундай қилиб, 1964 йил томонлар ўт очишни тўхтатишди, бироқ уруш ўз ортидан Марокаш ва Жазоир ўртасида то ҳануз кузатилаётган таранг муносабатларни қолдирди.\nМазкур урушнинг деталлари ҳақида гап кетганда, Марокаш қироли Ҳасан II Жазоир мустақилликни қўлга киритгач, у ерга ташриф буюргани, мамлакат президенти Бин Баллани чегараларга доир баҳсли маасалаларни ҳал этиш юзасидан Жазоир муваққат ҳукумати билан аввалроқ имзоланган битимга риоя этишга чақирганини таъкидлаш лозим. Шундан кейин икки мамлакат ўртасида ахборот уруши бошланди: Жазоир Марокашни ҳудудда ўз таъсирини кучайтиришга уриняпти деб ҳисобларди, ўз навбатида, Марокаш бу айбловлар ортида араб монархияларига қарши мухолиф ҳаракатларни қўллайдиган ва бу тузумларни реакцион деб ҳисоблайдиган Миср президенти Жамол Абдул Носир турибди, деб ўйларди. Марокашнинг “Истиқлол” партияси Жазоирнинг айбловларини рад этди, Миср ва Жазоир қиролликка қарши ахборот кампаниясини бошлаб юбордилар. Айни пайтда 1963 йил ўз ҳудудига Жазоирнинг учдан бир қисмини киритган “Катта Марокаш” харитаси эълон қилинди, бу икки давлат ўртасида ҳақиқий уруш бошланишига олиб келди. Жазоир кучлари Хаси-Байда ҳудудига ҳужум қилдилар, натижада ўнлаб марокашлик аскарлар ҳалок бўлди. Бунга жавобан Марокаш ҳукумати Жазоирга бундай ҳужумларга чек қўйиш мақсадида расмий делегациясини жўнатди, аммо бирон натижага эриша олмади. Оқибатда музокаралар амалга ошмади ва мамлакатлар уруш жари ёқасига келиб қолди.\n1970 йил сентябри. “Қора сентябрь”\n“Қора сентябрь” – 1970 йил рўй берган фожиаларни шундай аташади. Шу ойда Иордания қироли Ҳусайн ибн Талал Фаластин ташкилотлари томонидан Иорданиядаги монархия тузумини ағдаришга уриниш деб иддао қилгани ҳаракатларга қарши чоралар қўллади. Бу зиддиятнинг манбаси 1968 йил Иордания ва Исроил ўртасида бўлиб ўтган Карамадаги жанглар натижаларига бориб тақалади. Ўшанда Исроил фаластинликлар томонидан Иордания ҳудудидан амалга оширилган ҳамлаларга жавобан Иорданиянинг Карама қишлоғига ҳужум қилган эди. Жанг Исроилнинг мағлубияти билан якунланди, аммо бу ҳодиса Фаластин жанговар гуруҳлари ва Иордания хавфсизлик кучлари ўртасида 1968 йил ўрталаридан 1969 йил охиригача давом этган беш юздан ортиқ қонли тўқнашувларга сабаб бўлди.\n1970 йил 9 июнь куни қирол Ҳусайн кортежи Амман маркази бўйлаб ҳаракатланаётганда, унга нисбатан муваффақиятсиз суиқасд ҳаракати бўлди. “Ал Ҳусайний” масжиди минорасига яшириниб олган снайпер қирол машинасига қарата ўт очди, ўқлардан бири қиролни ҳимоя қилишга уринган Зайд ал-Рофеининг орқасига тегди. Бу ҳодиса мамлакат хавфсизлик кучлари билан Фаластин гуруҳлари ўртасида 1970 йил февралидан июнигача давом этган тўқнашувларга олиб келди. Натижада мингга яқин инсон ҳалок бўлди. Қирол Ҳусайн мамлакат ичкарисидаги Фаластин гуруҳларига қарши қақшатқич зарба бериш лозимлигини тушунди.\nЛекин Сурия Фаластин жангариларини ҳимоялаш учун зиддиятга аралашишга қарор қилди. Шу мақсадда Иорданияга учта танк бригадаси, битта “коммандос” бригадаси, фаластинлик жангарилар гуруҳи, шунингдек, 200 дан ортиқ Т-55 танклари жўнатилди. Натижада уруш бир ойга чўзилди, ўн минглаб инсон, асосан, фаластинликлар, қурбон бўлди, Фаластин жангарилари эса мамлакатдан суриб чиқарилди.\n"Фаластин халқ озодлик фронти" гурухи аъзолари\n1977 йил Миср-Ливия уруши\nМиср-Ливия уруши – 1977 йил апрель ва май ойлари Миср ҳамда Ливия муносабатлари таранглашгач шу йилнинг июль ойида икки мамлакат ўртасида рўй берган қисқа муддатли чегара зиддиятидир. Хуллас, июль ойида полковник Қаддофий Ливияда ишлаётган 225 минг мисрликка 1 мартгача мамлакатни тарк этишни буюради, акс ҳолда, ҳибсга олиш билан таҳдид қилади. Кўп ўтмай икки мамлакат чегара қўшинлари ўртасида отишмалар, кетидан ер усти ва қуруқлик зарбалари ҳам бошланди. 24 июлдаёқ Жазоир президенти Хуари Бумедиен воситачилигида ўт очишни тўхтатиш ҳақида битимга келинди.\nҲарбий ҳаракатларнинг бошланишига “Қоҳирага марш” деб номланган ҳодиса сабаб бўлди. Миср ва Исроилнинг дипломатик яқинлашувига қарши чиққан ўз ҳукуматининг қўллаши ортидан 1977 йил 20 июлда минглаб ливияликлар Миср чегараси томон йўл олдилар. Ливия етакчиси Муаммар Қаддофий араб халқларининг қайта тикланиши ва бирлашувига қаршилик қилаётган чегараларни бузишга чақирди, жумладан, Мисрнинг янги президенти Анвар Саодатни Камал Абдул Носирдан юз ўгирган деб ҳисоблаб, Жамол Абдул Носир қарашларига эргашган ҳолда, икки мамлакатнинг бирлашишини ёқлади. Ливия етакчиси Миср халқи ҳам ўз президентига қарши чиқади деб ўйлади, чунки Саодатнинг Исроил билан алоқаларни яхшилаш ҳаракати ортидан юзага келаётган халқнинг норозилигини кузатиб турган эди. Миср чегарачилари намойишчиларни тўхтатганларида, Ливия артиллерия бўлинмаси Миср чегара пунктлари томон ўт очди.\n24 июлда Жазоир раҳбари ҳамда Фаластин етакчиси, Фаластин озодлик ташкилоти раҳбари Ёсир Арофатнинг воситачилиги билан ўт очишни тўхтатиш келишувига эришилди. 1977 йил 25 июлда уруш ҳаракатлари тўхтатилди, аммо шунга қарамай улар орасидаги келишмовчилик сақланиб қолди. 1977 йил августида ҳарбий асирларни алмашиш амалга оширилди, бу Миср ва Ливия ўртасидаги муносабатларни янада таранглаштирди.\nБошқа араб давлатларига келсак, улар зиддиятга нисбатан қарама-қарши позицияларни эгалладилар. Мисрни қўлловчи консерватив тузумлар Ливиянинг ҳаракатларини Миср суверенитетини бузиш деб баҳоладилар, миллатчи араб давлатлари эса Исроил-Миср яқинлашувини танқид қилиб, Ливия томонига ўтдилар. Кейинроқ бу кўплаб араб давлатларининг Мисрга нисбатан бойкот эълон қилишига ва унинг Араб давлатлари Лигасига аъзолигини музлатиб қўйишларига олиб келди. Бу Анвар Саодатнинг Исроилга ташрифи ва томонлар ўртасида Кэмп-Девидда тинчлик битими имзоланишидан кейин рўй берди.\n1981 йил Саодатнинг ўлимидан ва Ҳусни Муборакнинг мамлакат президенти этиб тайинланишидан сўнг Ливия-Миср алоқалари бўйича қўмита тузилди. Уни Миср ва Ливия муносабатлари координатори лавозимига тайинланган Аҳмад Қаддоф ад-Дам бошқарди.\nФорс кўрфазидаги иккинчи уруш\nАмерика Қўшма Штаталари бошчилигидаги халқаро коалиция томонидан бошланган уруш президент Саддам Ҳусайн бошқараётган Ироқ давлатининг 1990 йил Кувайтга бостириб киришидан сўнг бошланди. Ўшанда Кувайт ҳукумати Ироқ нефтини ўғирлашда ва Ироқ ҳукуматига нисбатан фитнада айбланган. Уруш 40 кун давом этди ва Ироқ қўшинларининг Кувайтдан сиқиб чиқарилиши, Ироқнинг ҳарбий ва иқтисодий салоҳияти қисқариши, шунингдек, кейинчалик Ироқда инсонпарварлик билан боғлиқ аҳволнинг ёмонлашувига олиб келган блокада жазоси билан якунланди.\nБу зиддиятнинг илдизи 1932 йил Ироқнинг Бирлашган Қиролликдан мустақил бўлиб чиқишига бориб тақалади, Кувайт эса 1961 йилга келиб британияликлардан мустақилликни олди. Кувайт мустақиллиги эълон қилингандан бир ҳафта ўтиб Ироқ раҳбари Абдул Карим Қосим Кувайт ҳудудига даъволарини эълон қилди, бу халқаро инқирозга олиб келди. Араб давлатлари лигаси Саудия Арабистони, Бирлашган Араб Амирликлари ва Судан қуролли кучларидан иборат араб қўшинларини Кувайтга юбориб вазиятга аралашди. Абдул Карим Қосим ўз даъволарини Кувайт Ироқнинг бир қисми бўлгани ва ундан Британия мустамлакачилиги даврида тортиб олингани билан асослади. 1963 йилнинг 4 ноябрида Ироқ Кувайтнинг мустақиллигини ва ўрнатилган чегаралар доирасида суверенитетини тан олди, Эрон-Ироқ уруши даврида эса Кувайт ва Саудия Арабистони Ироқ ҳукуматига иқтисодий ёрдам кўрсатди. Жумладан, Кувайтнинг шу уруш давомида Ироққа ёрдами ҳажми қарийб 14 миллиард долларга етди.\nБағдод бу қарзни ОПЕК томонидан нефть қазиб олиш ҳажмининг туширилиши ва бунинг оқибатида нефтнинг нархи ошиши ортидан тўлашни режалаштирганди, аммо нархлар пастлигича қолаверди, бу эса Саддам Ҳусайннинг Кувайт Ироққа зарар етказиш учун атайлаб нефть қазиб олиш ҳажмини оширди, деган айбловни илгари суришига олиб келди. Воқеалар хавфли тус ола бошлади: Саддам Ҳусайн Кувайтни Румайлода жойлашган шерикчиликдаги нефть конининг Ироққа тегишли қисмидан (Кувайт қисми Ратка деб номланади) ноқонуний нефть қазиб олишда айблади. Президент Саддам Ҳусайн саккиз йилга яқин давом этган Эрон-Ироқ урушининг мақсади араб дунёсининг шарқий чегараларини ҳимоя қилишдан иборат эди, демак, Кувайт ва Саудия Арабистони Ироқ билан қарзларни тўлаш борасида келишиши ёки умуман улардан воз кечиши керак, деди.\n1990 йилнинг 2 августида Ироқ армиясининг катта бўлинмалари Ироқ-Кувайт чегарасини кесиб ўтди. Кувайт ҳудудида Ироқ бронемашиналари ва танклари кеза бошлади, улар мамлакатнинг асосий марказлари устидан назорат ўрнатдилар, шундан сўнг Саддам Ҳусайн Кувайтни Ироқнинг ўн иккинчи вилояти деб эълон қилди. Кувайт амири Шайх ас-Сабоҳ Саудия Арабистони пойтахти Ар-Риёдга қочди, у ерда қочқинликдаги Кувайт ҳукуматини бошқара бошлади, бу вақтда эса Ироқ етти ой давомида Кувайтни тасарруфида ушлаб турди.\n"Чўлдаги бўрон" операцияси, ҳарбий госпитал ўрнатилиши\nАмерика Қўшма Штатлари Кувайтни озод этиш бўйича 38 мамлакатдан иборат коалицияни бошқарди. Коалиция амалиёти “Саҳродаги бўрон” деб номланди ва 1991 йилнинг 16 январи тонгида, Ироқ БМТ хавфсизлик кенгашининг Кувайтдан қўшинларни бир сутка давомида олиб чиқиб кетиш талабини бажармагач, бошланди. Америка бошчилигидаги коалиция қўшинлари бутун Ироқ ҳудудини ҳаводан жадал бомбалай бошлади. 43 кун давомида жами 109867 та, яъни кунига 2555 та авиазарба берилди, бунда ҳаммаси бўлиб 60624 тонна бомба ишлатилди.\nИроқ бу зарбаларга 17 январь куни Исроил томонга уни ҳам урушга жалб этиш мақсадида еттита “Скад” ракеталарини йўллаш билан жавоб қайтарди. Бундан ташқари, Саудия Арабистонининг Дахрон ва Ар-Риёд шаҳарларига ҳам қатор ракеталар отилди. Ироқнинг Саудия Арабистонидаги энг машҳур нишонларидан бири Дахрондаги Америка ҳарбий базаси бўлди. Ироқ ракета зарбалари натижасида 28 нафар Америка аскари ҳалок бўлди. Бошқа араб давлатлари ҳам Ироққа қарши урушда иштирок этдилар, айни пайтда, Жазоир ва Марокаш бетараф бўлиб қолди. Ироқни қўллаган давлатлар ҳам бўлди, масалан, Иордания каби.\nКувайтни озод этиш учун қўшин жўнатган мамлакатлар орасида Миср, Саудия Арабистони ва Форс кўрфазининг бошқа давлатлари ҳам бор эди. Ироқ томонидан йўқотишлар статистикасига келсак, рақамлар жуда хилма-хил, аммо қурбонлар сони ўртача 70 дан 100 минггача боради. Бундан ташқари, 30 минг Ироқ аскари асир тушди, тўрт мингта танк, 3100 қурол, 1856 та аскар ташишга мўлжалланган автомобиль, шунингдек, 240 та самолёт яксон қилинди. Бу замонавий дунёда араблараро энг машҳур ва шафқатсиз уруш бўлиб тарихда қолди.\nФорс кўрфазида янги араблараро уруш эҳтимоли\nҚатар ёки бошқа исталган давлатга ҳарбий аралашув мустақил давлатнинг ички ишларига аралашиш ҳуқуқи билан боғлиқ масаладир. Шаклан аралашувми ё мазмунан, қатъи назар, на Саудия Арабистонида, на Бирлашган Араб Амирликларида бундай ҳуқуқ йўқ. Бу икки давлатнинг Қатардан ортиқ жойи ҳам, бундай босқин учун алоҳида сабаб ҳам мавжуд эмас. Масалан, Яманда ҳарбий ҳаракатларнинг ташаббускори қонуний ҳукумат эди, Қатарга ҳарбий аралашувнинг мақсади эса мавжуд эътироф этилган тузумни ўзгартиришдир, шу сабабли у халқаро миқёсда қонуний характерга эга бўлмайди.\nСаудия Арабистони ва БАА Қатардаги вазиятга фақат БМТ томонидан тегишли резолюция берилган тақдирда аралашиши мумкин, аммо Қатарнинг иттифоқчилари нақадар кўплигини инобатга олсак, буни амалга ошириш деярли имконсиз, бундан ташқари, ҳудудий ва халқаро рақобатнинг ҳамма икир-чикирларини ҳам эътиборга олиш керак.\nМаълум бўладики, Қатарга ҳарбий аралашув кузатувчиларнинг кун тартибида турмаяпти. Юқорида айтилганидек, мавжуд халқаро воқелик шароитида бу халқаро ҳуқуқ нуқтаи назаридан имконсиз нарса, чунки бундай аралашувга йўл берадиган қонуний ҳукуматнинг тегишли сўрови ҳам, БМТ резолюцияси ҳам йўқ. Яна бир муҳим жиҳат Қатарнинг иттифоқчилик борасида кенг тармоқли алоқаларидир. Туркиядаги беш минг аскар жойлашган ҳарбий базани, шунингдек, Американинг инқирозни бартараф этиш учун музокаралар бошлаш чақириғини ҳам эътибордан қочирмаслик керак.\nСаудия Арабистони ва БАА томонидан ишора қилинган аралашув Қатарнинг ҳозирги ҳукуматини ағдариш ва уни ташқи сиёсати ўз манфаатларига мос келадиган бошқа ҳукумат билан алмаштиришни кўзлаб қилинган ишдир. Бироқ буни ташқаридан аралашув эмас, фақат ички тўнтариш йўли билан амалга ошиириш мумкин. Лекин бунинг эҳтимоли жуда кам, чунки бундай тўнтариш Форс кўрфазидаги мавжуд монархия тузумлари учун потенциал хавф туғдиради. Агар бу давлатлардан биронтасида тўнтариш бўлса, бошқалари ҳам хавф остида қолади.\nМавжуд тузумни ағдариш мақсадида ҳарбий аралашув қилиш эҳтимоли Қатар учун зиддитнинг илк кунлари ҳақиқий хавф туғдирган эди, айниқса ўша пайтда Қўшма штатларинг бу масалада позицияси аниқ бўлмаганини ҳисобга олсак. Қатар раҳбариятининг аҳволни ичдан беқарорлаштиришга қарши чора ўлароқ мамлакатга турк ҳарбий қўшинларини киритишга рухсат бериш қарори шундан далолат. Бошқа тарафдан, бу тажовузкорларга нисбатан ҳам ҳарбий оқибатларни юзага келтириши мумкин.\nҚатар Форс кўрфазидаги мавжуд инқороз шароитида тўнтариш хавф солиб турган ягона давлат эмас. Хусусан, Саудиянинг БАА билан алоқалари ҳам кўп миқдордаги портловчи муаммолар билан характерланади. Булар орасида Амирликларнинг Яман ишларига аралашуви, БАА билан Эрон ўзаро алоқаларининг кучайиши кабиларни санаш мумкин. Буларнинг бари, амирликликлар ва саудияликлар орасида ўтмишдаги зиддиятларни ҳисобга олсак, Форс кўрфазида шафқатсиз уруш бошланишига сабаб бўлиши мумкин. Фақат бу уруш Саудия Арабистони ва БАА ўртасида бўлади.\nтўқнашув араб мамлакатлари\nВенесуэла ва Колумбия чегарасидаги тўқнашувлар оқибатида 7 киши ҳалок бўлди\nВенесуэла ҳукумати қуролли тўқнашув вақтида 11 киши ҳалок бўлганини маълум қилди\nБразилияда ўрмон ёнғинлари сабабли 36 та автомобиль тўқнашиб кетди, қурбонлар бор


Ўзбекистон ТВда илк бор мардикор аёллар дарди ҳақида сўз юритилди\n12:10 / 07.08.2017\nЎзбекистон МТРКнинг “Ўзбекистон” телерадиоканали “Учбурчак” кўрсатуви эфирида ўзининг яшаш минтақасида мос ва яхши даромадли иш топа олмай, Тошкент шаҳрига иш излаб келиб, мардикорлик қилаётган шахслар, жумладан, аёллар масаласи ҳам кўтарилди.\nКўрсатув бошловчисининг айтишича, Меҳнат вазирлигининг бўш иш ўринлари базасидаги маълумотларга кўра, 13 867 та ташкилотдан 84 191 та бўш иш ўринлари тақдим этилган.\nҲар қанча чиройли гапларни гапирмайлик, баландпарвоз сўзларни сўзламайлик тирикчилик, етишмовчилик эътиқодни сусайтириши мумкин. Албатта, Ўзбекистонда иш ўринлари кўп. Бироқ, ишсиз юрган фуқароларни ана ўша иш жойларидаги нималардир қониқтирмаётгани аниқ.\nТошкент шаҳар Бандлик бош бошқармаси бўлим бошлиғи Жалолиддин Абдусатторовнинг айтишича, айрим корхоналар ва ташкилотларнинг иқтисодий имкониятидан келиб чиқилган ҳолда ишловчиларни қониқтирмайдиган ойлик маошлари ҳам бор.\nКўрсатув давомида пойтахтда вақтинчалик иш излаб юрган эркаклар ҳақида лавҳа эфирга узатилди. Бундан ташқари, мардикор аёллар масаласига алоҳида тўхталиб ўтилди.\nБошловчининг айтишича, уч кундан сўнг ўзга ҳудудда юриб, рўйхатдан ўтмаган фуқаро энг кам иш ҳақининг ярим бараваригача жаримага тортилади. Авваллари улар энг кам иш ҳақининг уч бараваригача бўлган ҳолатда жарима тўлашарди.\nАёллар ҳақидаги лавҳада Тошкент шаҳрида вақтинчалик иш излаб юрган турли фуқаролар билан суҳбат қурилди. Улардан бирининг айтишича, асли самарқандлик бўлиб, турмуш ўртоғи ишламайди. Аёлнинг ўзи ҳам ҳеч қандай маълумотга эга эмас, шу сабабдан мардикорчиликка чиқиб, дала ишлари, хонадонларни тозалаш билан шуғулланади. Кунига 30-40 минг сўм атрофида маблағ топади. Бошловчининг “Ўзингиз яшайдиган ҳудудда қанча ойлик беришса, оилангиз ва фарзандларингиз бағрида ишлар эдингиз?” деган саволига аёл: “Иш йўқ бизда. Агарда ташкил қилиб беришса, менинг фарзандларимнинг пропискаси бу ерда-да” дея жавоб беради.\nБошқа бир аёлнинг сўзларига кўра Навоий вилоятидан бўлиб, боғбончилик, кўрпа-тўшак тикиш билан шуғулланади. “Биздаги ҳунармандларга мурожаат қилганингиз билан бу ерда аҳоли кўп бўлгани туфайли қанча кўп ишласангиз, шунчалик тўлов яхши бўлади. Бизда ундай тўловлар йўқ. Ўзимизда ҳам кафе, тўйхоналар бор. Бизда эрталаб соат 7 дан кечки вақтларга қадар ишласангиз 8 минг сўм пул беради. Энг катта фарзандим 19 га кираяпти. Мен болаларимни боқиш учун ҳаракат қилаяпман. Маҳалла ҳамиша ўзини орқага тортган. Шу ердаги аёлларга ҳам ишхоналар қилиб беришсин, иш билан таъминлашсин. Агар иш билан таъминланса, кўчада шундай юришнинг ҳеч кимга кераги йўқ. Ҳеч ким ўзидан яйраб кетганидан, ошиб-тошиб кетганидан мана шу ерда юрмайди”, - дейди бу аёл.\nЯна бир аёл эса Фарғона вилоятининг Бешариқ туманидан эканлигини айтиб, 2 фарзанди борлиги, турмуш ўртоғи эса 5 йил муқаддам ҳаётдан кўз юмганини маълум қилган. “Ўзим ҳамшираман. Бизда шароит йўқ, ишга кирасиз, ойлик йўқ-да. Қишлоқ фуқаролар йиғинига ҳам чиққанман: ёрдам беринг, деб. Бироқ, ёрдам бермайди. Биз бу ерга болаларимни боқамиз, деб чиққанмиз. Ички ишлар ходимлари эса ушлаб олиб кетади. Уйдагиларимиз келмаса, рухсат бермайди. Кеча онам 400 минг сўм билан олиб чиқиб кетди”, - дейди аёл.\nШунингдек, лавҳада ички ишлар идоралари ходимларининг мардикор йигитларни автобусга мажбурлаб чиқараётгани ҳам кўрсатилди. Бошловчининг айтишича, шу ҳолатларни тасвирга олган кунидан бошлаб ўзига кела олмаяпти. “Мана шу фуқаролар ўзимизни юртдошларимиз, кимнидир акаси, опаси, аёли бўлган бир пайтларда, ўзимизни мамлакатда орган ходимларидан қочиб юрса? Биз буларни оқлаш ниятидан, фикридан йироқмиз. Балки булар ҳам қонунни бузаётгани учун орган ходимлари махсус чораларни кўришаётгандир. Лекин бизни ўйлантираётган, қизиқтираётган масала бошқа: керакли ташкилотлар, мутасаддилар тезроқ мана шу ҳолатларнинг чорасини кўриш керак, деб ўйлаймиз”, - дейди журналист.\nаёл меҳнат бозори мардикор


Ёшлик шижоат фасли - hudud24.uz\n2021, 21-Aprel | 01:07\nБош саҳифа Янгиликлар Маҳаллий Ёшлик шижоат фасли\n15:38 / 04-03-2021\n“Сен бу кун синфда шод юрак билан,\nСинов навбатини кутиб турибсан.\nБилиб қўйки сени Ватан кутади!”\nАввало, таъкидлашим жоизки, юқоридаги мисралардаги мени илҳомлантирган жиҳат шундаки – шоир Ғафур Ғуломнинг шеърлари, қиссалари, умуман, барча асарларида ҳозирги вақтда ҳам нафақат юртимиз, балки бутун дунё ёшларини ватан, халқ ва миллат кутиши, умид ва орзулари акс этгандек ҳис этаман. Ҳар бир дақиқам: берилган имконият, яратилган шароитлар: янги Ўзбекистон ёшларининг янги Ренессанси учун берилган даври сифатда қабул қилиб, ҳаракат қиламан. Ана шу ҳаракатларимда Ғафур Ғуломнинг асарлари ҳамиша менга йўлчи юлдуз ва умидли ҳамроҳимдир. Яъни севимли ёзувчимиз Ғафур Ғулом ХХ асрда яратган асарларида илгари сурган фикр ва ғоялари бугунги кунда ҳам ўз аҳамиятини йўқотмаган балки янада унинг таъсири кучайган десам, муболаға бўлмайди. Чунки бугунги кунда мамлакатимизда олиб борилаётган сиёсатнинг асосий устувор йўналишларининг аксарият қисми адибнинг асарларида анча олдин таъкидлаб, тарифлаб, тавсифлаб ўтилганлигига гувоҳ бўламиз. Хусусан, буюк халқнинг улуғ қудрати: унинг бағрикенглигида бўлиб, жаннатмакон Ўзбекистонда бирор бир инсон давлат эътиборидан чет эмаслиги, ўша даврдаёқ, шоирнинг қуйидаги “Сен етим эмассан” шеърида ўз аксини топган:\nВатанинг – Онанг!\nМен Тошкент давлат юридик университети 1 – босқич талабаси сифатида ушбу мисраларнинг конституциявий кафолати билан қиёслашни бурчим деб ҳисоблаб: асосий Қонунимизнинг 45-моддасида “Вояга етмаганлар, меҳнатга лаёқатсизлар ва ёлғиз кексаларнинг ҳуқуқлари давлат ҳимоясидадир” — дейилгани, айнан ушбу мисраларга ҳамоҳангдир.\nШубҳасиз, Ғафур Ғуломнинг барча асарларида нафақат уруш даври балки, ҳозирги кунда ҳам долзарб аҳамият касб этиб келаётган устувор масалалар тасвирланади. Шу жумладан, юқоридаги тўртликда келтирилган “Ватанинг – Онанг” мисраси остида ҳам олам-олам маъно ётади. Чунки етим ва чин етимларни парваришлаш, улар учун етарли имконият ва шароитлар яратиб бериш доимо давлатимизда юритилаётган сиёсатнинг устувор йўналишларидан бири бўлган. Бу борада 2021 йил давлат дастури доирасида чин етимларга бепул уй-жойларнинг тақдим этиш, уларни уй-жой билан таъминлаш учун давлат бюджетидан 30 миллиард сўм ажратилиши ҳам ушбу ислоҳотларнинг бир намунасидир.\nБундан ташқари, яқин йилларда Президентимиз томонидан илгари сурилаётган ёшлар сиёсатига оид “Беш ташаббус” академик Ғафур Ғулом асарларида илгари сурилган ғояларнинг мантиқий давомидир. Хусусан, биринчи ташаббус бўйича ёшларни маданият ва санъат муассасаларига кенг жалб этишга оид дастур лойиҳаси тайёрланди. Унга мувофиқ, 2019-2020 йилларда 14 дан 30 ёшгача бўлган 2 миллион нафар ёшларни маданият ва санъатга жалб этиш бўйича ҳудудий “йўл харита”ларини тасдиқланган эди. Шоир Ғафур Ғуломнинг аксарият асарлари асосида театр спектакллари ва кинофилмлар яратилган («Шум бола» ва бошқа). «Отелло», «Қирол Лир» сингари жаҳон ва рус адабиёти дурдоналарини ўзбек тилига таржима қилган. Мана шу асарларининг ўзида ҳам комедия, масалан, “Қайда бахт” асари маданият ва санъатни тарғиб этади. Тирик қўшиқлар асари 1932 йилда ёзилган бўлиб, бу ҳам мусиқа, рассомлик, адабиёт, театр ва санъатни улуғлаган. Иккинчи ташаббус: Ёшларни жисмоний чиниқтириш, уларнинг спорт соҳасида қобилиятини намоён қилдирувчи асари – Шум бола комедиясида ҳам ўз ифодасини топганини, Шум бола ҳаракатларида намоён бўлганининг гувоҳимиз. Учинчи ташаббус аҳоли ва ёшлар ўртасида компютер технологиялари ва интернетдан самарали фойдаланиш бўлса, Шум бола асарида масжиддаги чолларнинг суҳбатини эсласак: “Гермон дегани бор экан” — дейишганида узоқ ўлкалардаги халқларнинг хабарига қизиқиш, хабарларнинг тарқалиши ҳақидаги тассаввурларга эга бўламиз. Тўртинчи ташаббус ёшлар маънавиятини юксалтириш, улар ўртасида китобхонликни кенг тарғиб қилиш бўйича “Мухбир суди” асарида мухбирнинг суд ҳайъатидаги чиқшида газета, янгилик ва китоб ўқимаслик ҳатто ўзини яъни Турсунқулни ҳимоя қила олмаслигининг асосий сабаби деб кўрсатилгани, халқ мухбирни қўллаб-қувватлашида ўз ифодасини топган. Бешинчи ташаббус хотин-қизларни иш билан таъминлаш масалалари Гафур Ғуломнинг “Нетай”, “Ёдгор”, “Шум бола” қиссаларида аҳолининг турмуш тарзи ҳаётдаги қийинчиликлар, очлик каби иллатларга қарши кураш орқали енгиш ғояларида таҳлил этилган.\nАдибнинг мамлакатни ҳимоя қилиш ҳақидаги тантанавор шеърлари, ўтмиш сарқитларини қораловчи ҳажвиялари ва халқнинг кундалик ижодий меҳнатини олқишловчи асарларидан жамланган «Динамо» ва «Тирик қўшиқлар» номли дастлабки шеърий тўпламлари 1931-1932 йилларда чоп этилди. Шоир 1930-1935 йилларда «Кўкан» достонини, «Тўй», «Икки васиқа» балладаларида ҳам бор. «Менинг ўғригина болам» цингари ҳикоялари билан халқ турмуши ва руҳини яхши билувчи моҳир носир эканлигини намойиш этганди. Эътибор беринг:\nАлбатта, бу мисралар биз Ўзбекистон ёшларини ҳар бир дақиқа, ҳар кунимиз ғаниматлигини, ўтган вақтни қайтара олмаслигимизни эслатади.\nЗеро, 2021 йил “Ёшларни қўллаб-қувватлаш ва аҳоли саломатлигини мустаҳкамлаш йили”да буюк ва бебаҳо маънавий бойлигимиз Ғафур Ғулом қолдирган меросни ўрганиш ҳам шараф, ҳам фахрдир.\nЎз тажрибамдан келиб чиқиб, сизларга айтадиган маслаҳатим шу: илмни қадрланг, илмга интилинг! Бир сония вақтингиз ҳам бекор ўтмасин! Ёшлик – умрнинг энг бебаҳо даври. Илм ўтда ёнмайдиган, сувда чўкмайдиган, ҳеч ким сиздан тортиб ололмайдиган бойлик эканини асло унутманг! Сизлар мустақиллик фарзандларисиз. Ота-боболарингиз кўрган тўсиқ ва қийинчиликларни кўрмай, озод Ватанда эркин нафас олиб, вояга етяпсизлар. Юксак мақсадлар йўлида сиз – ёшлар ҳал қилувчи куч бўлишингиз керак. Мен сизларнинг зиммангизга юкланган ана шундай улкан масъулиятни, том маънодаги тарихий вазифани шараф билан адо этишингизга қатъий ишонаман.Улуғ алломаларимиз, ўзларининг оламшумул кашфиёт ва ихтироларини сизнинг ёшингизда – айни кучга тўлган навқирон чоғларида амалга оширганлар. Сиз ҳам, буюк аждодлардан ибрат олиб, ҳаётда мўжизалар яратишга астойдил интилишингиз керак, – деганида Президентимиз биз ёшларни буюк алломаларга муносиб ворис бўлишга даъват этар экан, яна ўша мисралар ёдимга тушади:\n“Янги Ўзбекистоннинг янги авлоди,\nБилиб қўйки, сени Ватан кутади”.\nАввалги мақолаАёллар ҳуқуқлари ва имтиёзлари нималардан иборат?\nКейинги мақолаЯна эски гап: «Ҳақимизни беринг бой ота»


Тошкентда ит эгаси, уни отган ва жараённи видеога олган шахслар жаримага тортилди – Газета.uz\nLotinchada 26 июн 2019, 17:03 Жамият\nТошкент ИИББ ўтган ҳафта якшанба куни ижтимоий тармоқларда тарқалган итни ўлдириш акс этган видео бўйича текширув ўтказди. Бу ҳақда бошқарма матбуот хизмати хабар қилди.\nАниқланишича, итнинг 37 ёшли эгаси Оқилжон И. таниши 57 ёшли Икром Б.га олабай зотли итини отиш илтимоси билан мурожаат қилади. Оқилжоннинг сўзларига кўра, ити «қутуриб», 16 ёшли қариндоши Шуҳрат А.ни тишлаб олган. Бунда Шуҳрат шифокорга мурожаат қилмаган.\nШанба, 22 июнь куни тахминан 10:00 да ит эгаси кучугини «Бектемир гўшт комбинати» корхонаси ҳудудига олиб боради, бу ерда Икром Б. итни «ТОЗ-34» русумли ов милтиғи билан отади. Қурол унинг 35 ёшли ўғли Чингиз Б.га тегишли бўлган ва 2018 йилда ички ишлар органлари томонидан рўйхатга олинган.\nСўнгра 39 ёшли Сергей Ч. Жонивор жасадини, ўзининг сўзларига кўра, овқат тайёрлаш учун гўшт сифатида фойдаланиш мақсадида бўлакларга ажратади.\nБарча жараённи уларнинг таниши бўлган 24 ёшли Сардор Х. телефонида тасвирга олиб туради. Сўнгра видеони ўзининг Instagram-саҳифасига жойлаштиради.\nСардор Х. мазкур лавҳаларни интернетда тарқатиш мақсади бўлмаганини, бироқ таъқибчиларидан кимдир видеони барибир тарқатишини тушуниб етиб, саҳифасига киришни ёпиб қўйганини маълум қилди.\nҲайвонларга нисбатан шафқатсиз муносабатда бўлганлик учун Бектемир туман ИИО ФМБ ит эгаси Оқилжон И. ва уни отган Икром Б.га нисбатан Маъмурий жавобгарлик тўғрисидаги кодекснинг 111-моддасида («Жониворларга шафқатсиз муносабатда бўлиш») кўзда тутилган маъмурий ҳуқуқбузарлик бўййича баённома тузди.\nБектемир туман маъмурий суди уларни айбдор деб топди. Уларнинг ҳар бирига энг кам иш ҳақининг 2 баравари (405460 сўм) миқдорида жарима жазоси тайинланди.\nСергей Ч.га нисбатан МЖТКнинг 161-моддасида («Шаҳарларни ва бошқа аҳоли пунктларини ободонлаштириш қоидаларини бузиш») кўзда тутилган маъмурий қоидабузарлик тўғрисидаги баённома тузилди. Бектемир туман маъмурий суди унга ЭКИҲнинг 1 баравари (202730 сўм) миқдорида жарима тайинлади.\nСардор Х. МЖТКнинг 189−1-моддасида («Зўравонликни ёки шафқатсизликни тарғиб қилувчи маҳсулотни тайёрлаш, олиб кириш, тарқатиш, реклама қилиш, намойиш этиш») кўзда тутилган ҳуқуқбузарликни содир этганликда айбдор деб топди. У ЭКИҲнинг 50 баравари (10 млн 136 минг 500 сўм) миқдорида жаримага тортилди.\nБундан ташқари, ўқ отар қуроллар ва ўқ-дориларни сақлаш ва олиб юриш қоидаларини бузгани учун ов қуроли эгаси Чингиз Б.га нисбатан МЖТКнинг 221-моддасида («Ўқотар қуролларни рўйхатдан ўтказиш (қайта рўйхатдан ўтказиш) муддатларини ёки уларни ҳисобдан ўтказдириб қўйиш қоидаларини бузиш») кўзда тутилган ҳуқуқбузарлик тўғрисидаги баённома тузилди.\nБектемир туман маъмурий суди уни ЭКИҲнинг 1/3 баравари миқдорида (67576 сўм) жаримага тортди.


11:20 / 07.10.2019 1047 pdf Ўқиш режими + -\nИнсон камолот ёшига етганида куч-қувватга тўлади. Аммо ёши ўтиб, аста-секин кексайиб борар экан, кўзидан нур, белидан қувват кета бошлайди, барча аъзоларида қарилик аломатлари сезилади. Танасидаги куч бора-бора камайиб, ҳаракатлари сусаяди, фикрлаш, эслаш қобилияти ҳам пасайиб боради. Бундай ҳолатлар Аллоҳ таолонинг Каломи – Қуръони Каримнинг бир неча оятларида зикр қилинган.\n«Аллоҳ сизларни яратгандир. Сўнгра сизларни вафот эттирадир. Сизлардан билимли бўлгандан сўнг ҳеч нарса билмайдиган бўлиши учун умрнинг энг заифлигига қайтариладиганлар бор. Албатта, Аллоҳ ўта билувчидир, ўта қудратлидир» (70-оят).\nОдамларни яратган Зот Аллоҳдир. Шунинг учун ҳам инсон Яратувчисига шукрда, иймонда ва ибодатда бўлмоғи лозим. Лекин кўпчилик бундай эмас, ношукр, кофир ва осий бўлади. Ҳамма билиб қўйиши лозимки:\n«Сўнгра сизларни вафот эттирадир».\nТабиийки, вафот эттирган Зот ҳисоб-китоб ҳам қилади. Ўлимдан олдин бунга ҳам тайёр бўлиш керак.\n«Сизлардан билимли бўлгандан сўнг ҳеч нарса билмайдиган бўлиши учун умрнинг энг заифлигига қайтариладиганлар бор».\nБуни ҳам ўйлаб қўйиш лозим. Агар ишлар инсоннинг истаги бўйича бўлса, одамзод ўлимни хоҳламаганидек қариб-чириб, ақли-ҳуши кетиб, ҳеч нарсага ярамайдиган бўлиб қолишни ҳам ҳеч истамаслиги аниқ. Аммо ўлим ҳам, қарилик ҳам ундан сўрамай келади. Инсонлар ўлимдан ваъз-насиҳат олганларидек, қариликдан ҳам ўзларига панд-насиҳат олишлари лозим.\n«Албатта, Аллоҳ ўта билувчидир, ўта қудратлидир».\nУ Зот ҳамма нарсани билиб қилади. У Зотнинг ҳамма нарсага қудрати етади.\nШунингдек, инсон қариганида сочи оқариши, суяги мўртлашиши ва бошқа баъзи хусусиятларини йўқотиши ҳам бор. Аллоҳ таоло Марям сурасида марҳамат қилади:\n«(Бу) Роббингнинг бандаси Закариёга раҳмати зикридир» (2-оят).\nЯъни «Эй Муҳаммад соллаллоҳу алайҳи васаллам, ушбу қисса\n«Роббингнинг бандаси Закариёга раҳмати зикридир».\nЭй охирзамон Пайғамбари!\n«Унинг Роббига махфий нидо қилган чоғини эсла» (3-оят).\nАллоҳдан бирор ҳожатини риёкорона ва хўжакўрсинга эмас, сидқидилдан, ихлос билан илтижо қилиб сўрайдиган одам махфий сўрайди. Шундай илтижоли дуонинг қабули ҳам осон бўлади. Аллоҳ таолонинг барҳақ пайғамбари Закариё алайҳиссалом ҳам Роббларига махфий дуо билан илтижо қилдилар.\n«У деди: «Роббим, менинг суякларим мўртлашди, бошга оқ туташди, Роббим, Сенга дуо қилиш-ла бахтсиз бўлмаганман» (4-оят).\nЗакариё алайҳиссалом муддаоларини баён этмасларидан бурун аҳволотларининг сабабини зикр этиб, дардларини тўкиб солдилар.\n«Роббим, менинг суякларим мўртлашди…»\nСуяги мўртлашган одам қариб, бутун вужуди заиф бўлиб қолади.\n«...бошга оқ туташди...»\n«Бошимдаги сочларга оқ туташди».\nБу ҳам кексаликнинг аломати.\n«...Роббим, Сенга дуо қилиш-ла бахтсиз бўлмаганман».\nҚачонки Сенга дуо қилдим, саодатманд бўлдим. Дуоларимни доимо қабул айлаб, мени умидда қатъий қилиб қўйгансан.\n«Эй Закариё, албатта, Биз сенга исми Яҳё бўлган бир ўғилнинг хушхабарини берамиз. Бундан олдин унга исмдош қилган эмасмиз» (7-оят).\nКўриниб турибдики, Аллоҳ таоло Закариё алайҳиссаломга буюк раҳмат назари билан боқди. Ул зотга ўғил фарзанд берди. Фарзанд берибгина қолмай, унга Ўзи Яҳё деб исм ҳам қўйди ва бу исм билан ундан олдин ҳеч ким шарафланмаганини таъкидлади. Буларнинг бари дунёга келаётган фарзандининг келажаги жуда қутлуғ эканидан дарак берар эди.\nРоббининг бу қадар ҳайратомуз жавобидан Закариё алайҳиссалом шошиб қолдилар:\n«У: «Роббим, менда ўғил қаёқдан бўлсин?! Ахир аёлим туғмас бўлса, ўзим қариб, мункиллаб қолган бўлсам?!» деди» (7-оят).\nЗакариё алайҳиссалом бу фикрни инсонийлик воқелигидан келиб чиқиб изҳор этдилар. Одатда, бепушт хотиндан бола бўлмайди. Боз устига, унинг жуфти суяклари мўртлашиб, сочлари оқариб, қариб, мункиллаб қолган мўйсафид бўлса, фарзанд туғилмаслиги тажрибалардан аён.\n«Қарилик заифликдан иборатдир».\n«Аллоҳ сизни заифликда яратган, сўнгра заифликдан кейин қувватли қилган, сўнгра қувватдан кейин яна заифлик ва қарилик ориз қилган Зотдир. У хоҳлаганини яратадир. У билувчидир, қудратлидир» (54-оят).\nЭй одамлар, ўзингизга бир қараб қўйинг.\n«…заифликдан кейин қувватли қилган»дир.\nАллоҳдан ўзга ҳеч ким унга бу қувватни бермайди. Вояга етган инсон ҳамма жиҳатдан қувватга эришади. Лекин бу ҳам абадий эмас. Аллоҳ унга:\nАллоҳ таоло ҳамма нарсани билувчи ва ҳамма нарсага қудрати етувчи Зотдир.\n14:05 / 07.10.2019 1523\n16:30 / 07.10.2019 636\n75-боб. Ота-онаси вафот этган етимни қарамоғига олишнинг фазли\nУмму Саъид бинт Мурра Феҳрий отасидан ривоят қилади.Набий соллаллоҳу алайҳи васаллам.Мен ва етимнинг кафили жаннатда худди ушбу иккиси кабидир. Ёки бу билан бу давоми...\n1020 16:17 / 25 январь\n3-боб. Отага яхшилик қилиш\n5 ., ., ., .,. 5. Абу Ҳурайрадан ривоят қилинади.Эй Аллоҳнинг Расули, кимга яхшилик қилай, дейишди..Онангга,, дедилар..Сўнгра кимга, деди..Онангга,, давоми...\n1674 16:42 / 10.10.2018\n812 13:30 / 30.07.2019\n1699 16:06 / 29.10.2018


Афғонистон Миллий хавфсизлик кенгаши расмийси Озод Европа/Озодлик радиоси мухбирига Толибон лидери мулла Муҳаммад Умарнинг 2013 йилда ўлганини тасдиқлади.\nИсми айтилмаслиги шарти билан бу ҳақда гапирган расмий, мулла Умарнинг ўлими билан боғлиқ бошқа тафсилотларни очиқламади.\nБироқ Афғонистоннинг “Биринчи канал” телевидениеси ҳукуматдаги ўз манбаларига таянган ҳолда Толибон лидери ўлдирилгани тўғрисидаги хабарни Кобулга Покистон тақдим қилган.\nБироқ Германиянинг DPA агентлиги Афғонистон ҳукуматининг ўзини таништирмаган расмийсига таяниб, Мулла Умарнинг икки йил муқаддам касаллик оқибатида вафот этганини хабар қилди.\nBBC Афғонистон Президенти девонидаги манбага, шунингдек, бу мамлакат махсус хизматларидаги манбага таяниб, Умарнинг икки ёки уч йил олдин ўлгани тўғрисида хабар қилди.\nAFP агентлиги эса, исми сир қолишини истаган афғонистонлик амалдорга таяниб, Мулла Умарнинг Покистонда ҳалок бўлгани ва Афғонистоннинг Зобул вилоятига дафн қилиш учун келтирилгани тўғрисида ёзди.\nАйни пайтда Афғонистон Президенти Ашраф Ғанининг матбуот котиби Зафар Хошимий Кобулда журналистларга "Биз толиблар лидери мулла Умарнинг ўлими тўғрисидаги хабарларни олдик. Ҳозир бу хабарларни тасдиқламаймиз ҳам, инкор ҳам этмаймиз", деди.\nМазкур хабар тайёрланаётган пайтда мулла Умарнинг ўлимига доир бу хабар юзасидан Толибон ҳаракатининг реакцияси пайдо бўлгани тўғрисида маълумот йўқ эди.\nШу пайтгача Толибон ҳаракатининг расмий вакиллари мулла Умарнинг ўлимига оид хабарларни инкор этиб келган.\nТолибон ҳаракатидан ажралиб чиққан ва Афғонистон ҳукумати билан тинчлик музокаралари ўтказилишига қарши эканлигини эълон қилган "Фидои Маҳаз" гуруҳи ўтган мулла Умарнинг ўлганини , унинг ўрнини муовини мулла Ахтар Муҳаммад мансур эгаллаганини ўтган ҳафтада эълон қилган эди.\nАфғонистонлик журналист, Ориёна телеканали раҳбари Азизулла Орол Толибон лидери Муҳаммад Умарга "ўта мураккаб шахс, ўз ташкилотини ўта қаттиққўл сиёсат эвазига бирлаштириб турган кучли раҳбар" деб баҳо берди.\nҚуйида Азизулла Орол билан суҳбатни тингланг.\nАзизулло Орол билан суҳбат


24 март, 2021, 08:05\nТеглар:Наполи | Аталанта | Ювентус | Милан\nПирло жамоаси очиқ футбол кўрсатувчи клубларга қарши ўйинларда ўзини яхши кўрсатсада, «автобус»лар билан учрашувлар жуда ўгир ўтмоқда.\nМусобақа якунига 10 тур қолган бир пайтда, «Милан», «Ювентус», «Аталанта» ва «Наполи» Европа чемпионлар лигаси йўлланмаси учун курашга қўшилди. «Рома» «ўйиндан» чиққанини аллақачон тан олган. Римликлар энди бор эътиборини Европа Лигасига қаратиши аниқ. Хўш, айни дамда клублар ўртасидаги энг нуфузли мусобақада иштирок этиш учун Италияда қайси клубларда имконият яхши? Бугун шу ҳақида батафсил.\n«Россонерилар» меҳмонда «Фиорентина»ни енггач, йўлланма учун асосий даъвогарлардан бирига айланди. Стефан Пиоли нафақат ЕЧЛ, балки чемпионлик учун курашмоқчи эканлигини бир неча бор таъкидлаб ўтди. Шунга қарамай, «россонерилар»нинг имкониятлари мураббий чамалаганидан анча пастроқ. Клуб ўз ўйинларининг барчасини ғалаба билан якунласа ҳам, чемпионлик учун курашдан чиқиб кетиши мумкин. Агар жароҳат олганлар панд бермаса, Пиоли шогирдлари олдига қўйилган минимум вазифани уддалай олади.\nЭътиборлиси шундаки, «Милан» рақиб ким бўлишидан қатъи назар, ўз ҳужумкорлигини унутмаяпти. Агрессив прессинг ва очиқ футбол. Афсуски, вазиятлардан фойдаланиш борасида муаммо мавжуд. Шу боис, «Наполи»га қарши тенг ўтган ўйин аламли мағлубиятга олиб келди.\nТақвим борасида ҳам «Милан»га ҳавас қилиб бўлмайди. «Лацио» ва «Сассуоло» олдинда кутиб турибди. Мавсум сўнггида «Ювентус» ва «Аталанта»га қарши майдонга чиқиб келиш лозим. Агар шу ўйинларда 3 очкодан жамғарилса, «Милан»да ЕЧЛ йўлланмасини нақд қилиш имкони бор.\nҚандайдир бир ҳафта ичида Турин клуби чемпионлик учун имкониятларини кескин пасайтириб юборди. Аввалига «Порту» дарвозасини ишғол қилишда оқсаган жамоа кейинроқ элитада қолиш учун курашаётган «Бенавенто»дан енгилди.\nАчинарлиси шундаки, Турин клуби имкониятлардан фойдаланиш борасида тўлиқ Роналдуга қарам бўлиб қолди. Моратага барқарорлик етишмаяпти. Бу эса, Кришга бўлаётган босимнинг ошиб кетишига олиб келади.\n«Бенавенто»га қарши ўйинда Криштиану 9 бор рақиб дарвозасига зарба йўллади, аммо гол киритиш насиб этмади. Оқибатда, туринликлар очко ишлай олмади.\nШунга қарамай, Пирло клубни ЕЧЛ йўлланмаси учун асосий даъвогарга айлантириши аниқ. Вазиятларни кўкка совуришни инобатга олмаса, қолган ҳамма аспектларда «Юве»да муаммо йўқ. Жисмонан футболчилар супер формада.\nПирло жамоаси очиқ футбол кўрсатувчи клубларга қарши ўйинларда ўзини яхши кўрсатсада, «автобус»лар билан учрашувлар жуда ўгир ўтмоқда. «Бенавенто» ва «Порту» бутун ўйин давомида йўллаган зарбалари сони Роналдунинг уринишлари сонидан камроқ. Чемпионлик учун курашда «Интер»га етиб олиш қийин бўлади. Аммо умид бор. «Юве»ни олдинда «Милан», «Наполи» ва «Аталанта»га қарши ўйинлар кутиб турибди. Асосий рақибларни зарарсизлантириш орқали юқорига чиқиб олиш мумкин.\nГасперини жорий мавсумни омадсиз ўтказмоқда. Айниқса, муҳим фигурага айланган йигитлар – Хетебур ва Гозенснинг йўқлиги муҳим ўйинларда панд бериб қўймоқда. Тўғри, у қадар машҳур бўлмаган номлар, аммо ўйин схемасида бу йўқотиш дарров акс этди. Лотериялларнинг йўқлиги боис, «Аталанта» «Реал»га қарши ўйинда 4 та ҳимоячи билан тўп суришга мажбур бўлди. Бунақаси сўнгги 2 йилда илк бор кўзга ташланди.\nЯнги схема ёрдамида клуб «Верона»ни таслим этди, аммо аввалги томошабоп футболни намойиш этгани йўқ. Ўша баҳсда жамоа брак узатмалар борасида ўз рекордини қўйди. Пасларнинг 67 фоизигина ўз манзилига етиб борган холос.\nЭнг муҳими, «Юве»га қарши ўйинга қадар янги схемага тўлиқ мослашиб олиш. Сабаби, «Аталанта» «автобус» қўйишни билмайдиган жамоа. Очиқ футбол «зебралар» учун айни муддао. Бундай вазиятда янги схемага тезроқ мослашиб олишдан бошқа ечим кўринмаяпти. Тўғри, «Аталанта» учун ЕЧЛ йўлланмаси нақддек, бироқ энг муҳим паллада Гасперинининг режалари иш бермай қолиши мумкин.\nЯқиндагина клуб раҳбари Аурелио Ди Лаурентис янги бош мураббий излаш билан банд бўлди. Гаттузо бундан ранжиган, ҳатто очиқчасига медиа оламда сўзга ҳам чиққан эди. «Наполи» Осимхен ва Мертенс жароҳат олгач, ўйинини йўқотиб қўйди. Боз устига, Женнаро кўзидаги жароҳати сабабли машғулотларда тўлиқ иштирок эта олмади.\n«Аталанта»дан фарқли ўлароқ, «Наполи» сўнгги турларда ўзига келмоқда. Жароҳат олганлар сафга қайтди. Гаттузонинг кўзидаги муаммо вақтинча бартараф этилди. Лоренцо Инсинье ҳам супер формага кириб олди. Неаполь жамоаси ўзига келишни бошлади.\nҚўшимчасига, тақвим ҳам қолганларникидан анча енгилроқ. «Ювентус» ва «Интер»ни инобатга олмаса, барча рақиблар деярли аутсайдерлар. Агар жамоа темпни тушириб юбормаса, бемалол кумуш медаллар учун кураш олиб бориш мумкин.


ЎзА - Фарзанд тарбиясидаги муаммо ва ечим\nФарзанд тарбиясидаги муаммо ва ечим\n03.08.2018 15:48 Чоп этиш версияси\nОила институтини мустаҳкамлаш концепциясида оилавий қадриятларни мустаҳкамлаш, фарзанд тарбиясида оиланинг жавобгарлигини ошириш масалаларига алоҳида эътибор қаратилган. Айниқса, ота-она ва фарзандлар ўртасидаги муносабатларга жиддий ёндашилган.\nУшбу вазифалар ижросини таъминлаш мақсадида Вазирлар Маҳкамаси ҳузуридаги “Оила” илмий-амалий тадқиқот маркази томонидан “Фарзанд тарбиясида отанинг масъулияти, вазифаси ва мажбурияти: муаммо ва ечим” мавзусида республика илмий-амалий анжумани ўтказилди.\nУнда оила институти ва оилавий қадриятларнинг ривожланиш истиқболларини маънавий-ҳуқуқий, ижтимоий-психологик, иқтисодий-демографик жиҳатдан ўрганиш ва аниқ чора-тадбирларни ишлаб чиқиш масалалари муҳокама этилди. Анжуман ишига оила масалалари хусусида илмий-амалий изланишлар олиб бораётган олимлар, тадқиқотчиларнинг 80 дан ортиқ мақола ва монографиялари тақдим этилди. Қорақалпоғистон Республикаси, Қашқадарё, Сурхондарё, Андижон, Бухоро, Жиззах вилоятлари бўйича тадқиқотлар алоҳида эътироф этилди.\nФарзанд тарбияси, бу борада аждодларимиз тажрибаси, асрий қадриятлар ва анъаналар, ота-она масъулияти, ёшларни оила қуришга тайёрлаш каби мавзуларда тақдимотлар бўлди, мутахассислар фикр-мулоҳазалари тингланди.


Туркиялик ўзбек: "Маҳалламиз қозон-товоқлар билан намойишга чиқаяпти" - BBC O'zbek\nТуркиялик ўзбек: "Маҳалламиз қозон-товоқлар билан намойишга чиқаяпти"\nТуркияда давлат идоралари ишчилари икки кунлик иш ташлашга шайланишган. Истанбулда истироҳат боғидаги қурилиш режалари ортидан чиққан зўравон намойишлар тўртинчи тундирки давом этган. Намойишчиларнинг паркдан сув пуркагичлар ва кўзни ёшлатувчи газ билан қувиб солиниши ортидан чиққан ғазаб Туркия бўйлаб тарқалган ва бир неча шаҳарларда аксил-ҳукумат норозиликларни келтириб чиқарган.\nЖанубдаги Атакия шаҳрида иккинчи талафот юз берган - у ерда 32 ёшли намойишчи қуролли киши ўқидан ҳалок бўлган. Айни дамда Бош Вазир Ражаб Тойиб Эрдўған инқирозга қарамай, Шимолий Африка бўйлаб сафарга чиққан. У норозиликлар тез орада сўнишини башорат қилмоқда.\nИстанбулнинг Оврўпо қисмидаги мавзелардан бирида истиқомат қилувчи ўзбекистонлик тингловчи ўз атрофидаги намойишларни тасвирлаб берди.


2018 йил 7-декабр куни Элликқалъа туманида 3 та давлат мактабгача таълим муассасаси ва 1 та оилавий нодавлат мактабгача таълим муассасаларининг тантанали очилиш маросими бўлиб ўтди. – ҚОРАҚАЛПОҒИСТОН РЕСПУБЛИКАСИ МАКТАБГАЧА ТАЪЛИМ ВАЗИРЛИГИy\n2018 йил 7-декабр куни Элликқалъа туманида 3 та давлат мактабгача таълим муассасаси ва 1 та оилавий нодавлат мактабгача таълим муассасаларининг тантанали очилиш маросими бўлиб ўтди.\nМуҳтарам Президентимиз Ш.М.Мирзиёев ва Ҳукуматимиз қарор ҳамда Фармонлари ижросини таъминлаш мақсадида барча соҳалар қаторида мактабгача таълим соҳасида ҳам ижобий ишлар амалга оширилиб келинмоқда. Президентимизнинг чиқараётган фармон, қарорлари негизида Мактабгача таълим тизимини янада такомиллаштириш бўйича 2017-2021 йилларга мўлжалланган дастурнинг асосий мақсадли вазифалари ва йўналишлари белгиланди.\nЭлликқалъа туманида 12665 нафар 3-6 ёшли болалар бўлиб, улардан 3145 нафари мактабгача таълим муассасаларига тортилган. Ҳозирда 26 та давлат мактабгача таълим муассасалари фаолият юритмоқда.\nЎзбекистон Республикаси Президентининг 2018 йил 2 июл кунги ПҚ-3822-сонли қарори асосида тумандаги Қирққиз ОФЙ худудида жойлашган 17-сонли мактабгача таълим муассасасига 1 млрд 609 млн 610 минг сўм маблағ, Қиличиноқ ОФЙ худудида жойлашган 24- сонли мактабгача таълим муассасасига 2 млрд 438 млн 710 минг ажратилиб капитал тамирланди “Обод қишлоқ дастури” асосида ҳам туманда бир қатор ижобий ишлар амалга оширилди. Жумладан, Навоий овул фуқаролар йиғини худудидаги 15-сонли мактабгача таълим муассасаси ободонлаштирилиб таъмирлаш ишлари олиб борилди. 15-сон мактабгача таълим муассасига 974 миллион сўм миқдорида маблағ ажратилиб болажонлар учун ёзги айвончалар қурилиб, капитал таъмирлаш ишлари олиб борилди.\nБундан ташқари Ўзбекистон Республикаси Вазирлар Махкамасининг 2018 йил 30 июлдаги 595 сонли қарори ижросини таъмирлаш мақсадида Элликқалъа туманида 2018 йил 7-декабр куни 1та Оилавий нодавлат мактабгача таълим муассасасининг тантанали очилиш маросими ўтказилди.\nОчилиш мараосимида Қорақалпоғистон Республикаси мактабгача таълим вазири ўринбосари Т.Байжанов, Элликқалъа туман Хокими С.Авезов, Туман мактабгача таълим бўлими мудири Х.Моминовлар ҳамда бир қатор корхона ва муассасалар рахбарлари, маҳаллий фуқаролар қатнашдилар


"Qo‘y va echki boqish sirlari" китоби\nУшбу қўлланмада қўй ва эчкиларни парваришлаш, улар маҳсулотларини етиштириш бўйича муҳим маълумотлар берилган. Қўлланма кенг китобхонлар оммасига мўлжалланган.\nҚЎЙЛАРНИНГ БИОЛОГИК ХУСУСИЯТИ\nҚўйларнинг энг муҳим биологик хусусиятларидан бири яйловлардаги ўт-ўланни яхши ўзлаштиришидир. Боши чўзиқ, ҳаракатчан ва лаби юпқа, тишлари қия жойлашган бўлганлиги учун улар жуда паст бўйли ўтларни, ҳатто ердаги ўсимлик барглари ва бошоқларини ҳам бемалол ея олади.\nҚўйлар ҳаракатчанлиги ва узоқ масофаларга бора олиши, хилма-хил ўт-ўланни танламасдан бемалол еяверганлиги ва чидамлилиги билан бошқа турдаги чорва молларидан устун туради. Ҳосилдорлиги жуда паст бўлган яйловларда бошқа ҳайвонлар ярим оч қолганида ҳам қўйлар ўз озиғини бемалол топиб ейди ва қорнини тўйдиришга ҳаракат қилади. Думбали ва узун думли қўйлар шу думба ва дум органларида кўп миқдорда ёғ тўплайди, бинобарин улар қуруқ ва иссиқ иқлим шароитида ўзини яхши сезади. Шу билан бирга уларнинг ёғи инсон учун энг қимматли ва лаззатли озиқ-овқат маҳсулоти ҳисобланади.\nBog‘lar barpo qilish


Йилнинг энг кучли рекламалари » Скачать музыку бесплатно новинки музыки 2016-2017\nЙилнинг энг кучли рекламалари\nТайёрланиши яхши бўлган реклама эътиборингизни тортади ва узоқ вақт давомида ёдда қолади, айнан мана шу жиҳат ижтимоий масалалар учун жуда муҳим. Инсонларни ўйлаш ва ҳаракат қилишга мажбур этиш салмоқли ўзгаришлар йўлидаги илк қадамдир. Бизни бу йил ҳайратга солган ижтимоий рекламалардан 20 та мисол келтириб, эътиборингизга ҳавола этмоқдамиз. 1. Телефонли девор 2. Пекиндаги Ogilvy компанияси гаджетлар ҳаётимизда қандай ўрин тутишини акс эттирувчи кампанияни яратди. Компания шиори: “Қанчалик кўп суҳбатлашсак, шунчалик кам суҳбатлашамиз”. 3. Чекишга қарши ижтимоий реклама Ташқи реклама оператори Russ Outdoor ижодкор агентлик MILK билан ҳамкорликда “Барибирми?!” ижтимоий лойиҳаси доирасида тайёрлаган реклама мана шундай кўринишда. Кампаниянинг мақсади – ёш аёллар ва бўлажак оналар диққатини чекиш сабабли юзага келувчи фарзандсизлик ривожланиши муаммосига қаратишдан иборат. 4. Тезлик ўлдиради 5. “Тезлик ўлдиради” – бу шиор ижтимоий кампанияларда аввал ҳам бир неча маротаба қўлланилган. Western Cape Government реклама агентлиги ғояни тўғри сурат билан тўлдирди. 6. Қўпол бўлма 7. RATP француз компанияси инсонларни бошқа йўловчиларга ҳурмат билан муносабатда бўлишга ундайдиган ижтимоий реклама яратди. 8. Оч одамни тўйдириш сен ўйлаганингдан осонроқ TBWA/Hunt/Lascaris (Йоханнесбург, ЖАР) агентлиги – оч қолаётганларга ёрдамга чақирувчи ижтимоий рекламанинг муаллифи 9. Зўравонликка барҳам бер: рулга маст ҳолда ўтирма Terremoto Propaganda ўзининг маст ҳолатда рулни бошқаришга қарши бўлган ижтимоий плакатларида инсонни безовта қиладиган мазкур масалага янгича қарашни тақдим этган. 10. Бундай рекламанинг ёнидан бефарқ ўтиб кетолмайсан Ахлатни йиғишнинг бундай ғаройиб усули Буюк Британиядаги Hubbub компанияси томонидан ўйлаб топилган. Лойиҳа чекувчиларни турли мавзулар учун сигарет қолдиқларини ажратилган идишларга солиб, овоз беришга ундайди. 12. Ҳеч бир бола катта бўлганида семиз бўлишни орзу қилмаган LatinWorks (Остин, АҚШ) агентлиги томонидан семизлик муаммосига бағишланган ижтимоий реклама ортиқча вазн инсонни ўз истакларидан воз кечишга мажбур этиши ҳақида ҳикоя қилади. 13. Ахлатнинг ўз уйи бор 14. “Барибирми?” лойиҳаси доирасидаги яна бир реклама кўчаларни ифлослантирмасликка ундайди. 15. Сен икки дақиқада сарфлайдиган миқдорга у икки кун яшаши мумкин Colgate-Palmolive сув ресурсларини тежамкорлик билан истеъмол қилиш масаласига қаратилган кампания ташаббуси билан чиқди. 16. Бренд логотиплари янгича мазмун касб этмоқда 17. Mozambique Fashion Week ижтимоий рекламаси юнгли кийим-кечаклар, фил суяги ва каркидон шоҳидан фойдаланишга қарши, унинг браконьерларни тўхтатиб қолишига умид йўқ. Бироқ балки у харидорларни ўйлантириб қўяр? 18. Икки киши ҳақида ўйла Екатеринбургдаги Red Pepper реклама агентлиги ўзининг ижтимоий рекламасида машина рулида эканлигингизда чалғимасликка чақиради, айниқса мактабдаги таътил вақтида. 19. Ўйинчоқлар болалар меҳнатига қарши 20. Португалиялик ижтимоий рекламада ўйинчоқлар дунёдаги кўплаб болалар бажаришга мажбур бўлган иш билан машғул – улар ишлайди. Юмшоқ айиқча тикув машинасида, телепузик ёқимли жанобнинг оёқ кийимини тозалаши кишида унутилмас таассурот уйғотади. 21. Тунецни кўрганингда пандани кўз олдингга келтир Ogilvy&Mather Сингапур агентлиги агар тунецнинг ўрнида панда бўлганида қандай бўлиши ҳақида ўйлашга мажбур этади. 22. Рулда эканлигингда телефонда сўзлашма 23. Mudra Group ҳинд агентлиги ўзининг у қадар ёқимли бўлмаган, бироқ жуда таъсирли рекламасида ҳайдовчиларни рулда эътиборли бўлиш ва тўғирлаб бўлмайдиган оқибатларга олиб келувчи - телефонда суҳбатлашмасликка чорлайди. 24. Лайклар иш бермайди 25. Publicis Сингапур агентлиги томонидан тайёрланган ижтимоий реклама шиори: “Лайклар ёрдам бермайди. Кўнгилликка айлан. Ҳаётни ўзгартир”. 26. Камарни тақиб ол, ўз ҳаётингни сақлаб қол Канаданинг SAAQ реклама агентлиги томонидан тайёрланган реклама плакатлари «Камарни тақиб ол. Яшашда давом этинг» шиори билан ҳайдовчиларни камарни тақиб олишга чақиради. 27. Эркак бўл Мазкур рекламани тайёрлаш фикри петербурглик Кирилл Коробкинга тегишли. Унинг ҳомиладор синглиси метрода тўрт бекат давомида унга ҳеч ким жой бермаганлигини айтганида айнан шу ғоя пайдо бўлган. 28. Ичдингми? Ким сени олиб кетишини танла Исландияда тайёрланган ижтимоий реклама алкоголь ичимликларини ичиб олган фуқароларга транспорт ва такси, полиция, тез ёрдам ёки кўмиш бюросини аниқлаштириб олишни таклиф этади. Жуда ўринли фикр, шундай эмасми? Manba: xabardor.uz


Ҳаётдек лазиз нарса борми? – UFQ\n17.11.2017 | 62\n– Улуғ ишларга қодир инсоннинг ўзи кам ўзгарибди-да.\n– Қизимга бундан буёғига бирга яшамасак бўлмайди, деб ўзимни уйимга кўчириб келдим.\n– Фронтчи қиз Зебо Ғаниева бутунлай Москвада қолиб кетди.\n– Тамарахоним умрининг сўнгида костюм тиккан\nЎзбекистон халқ артисти Яйра Абдуллаева ижро этган ролларини жуда кўп кўрганмиз. Санъаткорнинг Миллий театрда саҳналаштирилиб томошабинлар ҳукмига ҳавола этилган «Дарахтлар тик туриб жон беради» номли спектаклда ўйнаган роли мени яна бир бор ҳайратга солди. Яйра опа ушбу асардаги образни шу қадар маромига етказиб ижро этганки, беихтиёр бу образ атайлаб шу актрисага ёзилган бўлса керак, деган хулосага келасиз. Аслида бу асар 1942 йилда ёзилган бўлиб, европалик драматург Александро Кассано қаламига мансуб.\n—Яйра опа, «Дарахтлар тик туриб жон беради» спектаклини уч марта томаша қилдим. Шу образни яратиш жараёнидан қандай ўй-фикрлар хаёлингиздан ўтди?\n— Актёр ҳаётда ҳам, саҳнада ҳам доимо ташнақалб бўлиб юради. Ижод давомида неча марта ўлиб-тирилади. Кўп йиллардан буён менинг характеримга, ёшимга мос асар қидираётган эдик. Ниҳоят шундай асарни Риммажон Аҳмедова олиб келди. Ёқуб Аҳмедов ўқиб кўриб маъқуллади. Кўп тортишув ва изланишлардан сўнг, асар саҳна юзини кўрди. Мана сиз уч марта кўрибсиз, бу мен учун катта мукофот. Бу асар 1942 йилда, чет элда ёзилган бўлиб, унда ёшлар онгининг бузилиши ва оиладаги меҳр-оқибатнинг танқислиги ҳақида сўз боради. Демак, ўша вақтнинг муаммоси ёритилган. Ўйлаб кўринг шундан буён техника чексиз ривожланди, бемисл иншооту иморатлар қурилди. Қаранг-а, бу фантастика: Париж-Лондон йўналишида сувнинг тагидан поездлар ўтаяпти. Ракета учирилаяпти. Лекин мана шундай улуғ ишларга қодир инсоннинг ўзи кам ўзгарибди-да. Айтмоқчиманки, ушбу асардаги муаммолар ҳали-ҳануз ўз долзарблигини йўқотгани йўқ. Нимага одамлар яхши томонга ўзгармаяпти. Нимага ўша-ўша баландликда турибди. Борган сари безорилик бўлиб кетаяпти. Наркомания дейсизми, ОИТС дейсизми, ахир бу фожиа-ку. Ўйлайманки, бу вабонинг асри. Бу ахир ХХI аср-ку, йил эмас, аср-а. Китоб нимани билмайдиган ёшлардан эртага нимани кутиш мумкин.\nҲозирги кунларда юрагим сал ёмонроқ бўлгани сабабли кечалари бир ўзим ётишга қўрқиб чиқаётган эдим. Шу боис қизимга бундан буёғига бирга яшамасак бўлмайди, деб ўзимни уйимга кўчириб келдим. Ишонасизми, уйимнинг ярми китоб. Қизим дарс берадиган талабалар келишиб, Яйра опа шунча китоб ўқийсизми, дейишди. Нимага ўқимас эканман? Актёр китоб ўқимаса, озуқани қаердан олади? Китобсиз қандай яшаш мумкин?\n— Яйра опа, агар эсингизда бўлса, 1995 йилда Гавҳар Раҳимованинг 85 йиллик юбилейи нишонланганида, Иккинчи жаҳон уруши қатнашчиси, халқимизнинг қаҳрамон қизларидан бири Зебо Ғаниева, Сиз ва бошқа фронтчи қизлар ҳам иштирок этишган эди. Шу маънода Сиз Зебо Ғаниева ҳақида билганларингизни гапириб берсангиз?\n— Зебо Ғаниева актриса бўламан деб Москвадаги санъат институтига ўқишга кирган биринчи ўзбек қизи. Зебохон уруш бошланиши билан фронтга кетган. У ерда уни снайперликка олишган. Урушда ярадор бўлиб, госпиталда ётганида Гавҳар опа бошчилигидаги фронтчи қизлар ансамбли ҳам госпиталга бориб тушишади. Ансамблни қабул қилган майор Гавҳар опага бизда ўзбекистонлик жангчи қиз ётибди, деган. Борсак, ўша экан. Қўшиқчи Боборайим Мирзаев шу куниёқ Зебохон деган қўшиқ ёзди. Эртасига Коммуннахоним Исмоилова шу қўшиқни ижро этди.\nЗебохон урушдан қайтгач, чўлоқ бўлса ҳам, «Тоҳир ва Зуҳра» фильмида Хоразм хонининг қизи ролини ўйнади. Кейин нима бўлди-ю, Москвага кўчиб кетди. Ўша ерда оила қурди. Эри жуда ажойиб одам эди. Бирга бир неча марта келишди. Гавҳар опа собиқ фронтчи қизлар ансамбли тузиб, унга Зебо Ғаниева номини берди. Зебохоннинг эри дипломат эди, улар кўп йиллар Туркияда яшашди. Эри озарбайжон миллатига мансуб эди, ўзи ҳам ярим озарбайжон, ярим ўзбек эди. Зебохон у кишининг иккинчи оиласи бўлиб, уларнинг фарзандлари йўқ эди, лекин биринчи хотинининг болаларини Зебохон катта қилган. Шундай қилиб, у бутунлай Москвада қолиб кетди. Илмий ишлар қилди. Филология фанлари номзоди бўлди. Эри вафотидан бир йил ўтиб, 1999 йилда ўзи ҳам вафот этди. Зебохон номидаги ансамбль ҳам Гавҳар опам вафотидан сўнг тугатилиб кетди. Вақтим бўлмай, уни сақлаб қолиш менинг қўлимдан келмади. Афсус, ҳар ҳолда ёшларни маънавий тарбиялаш масаласида ушбу ансамбль жуда керак эди.\n— Тамарахоним ҳақида ҳам гапириб беринг.\n— Мен доим бунақа одамлар ўлмайди, деярдим. Ҳақиқатан ҳам шунақа бўлаяпти. Уларнинг мероси шуни исботлаяпти. Мен шунақа бойманки, ҳеч кимнинг бойлигини меникига тенг қилиб бўлмайди. Чунки буларнинг ёнида ўсиб, кимлигини кўриб, санъатга бўлган ишқи ва завқини, куйлагининг битта тугмачаси ҳам ўзига ярашиб турганлигини кўришнинг ўзи…тугмачаси-я — буларнинг ҳаммаси мен учун бахт. Тамара опам мен фақат саҳнада яшайман, мен сенлар билан гаплашиб турибман бу ҳаёт эмас, бу ўткинчи, лекин мен учун ҳаёт бу ижод, дерди. Унинг ўз юбилейида айтган гапи ҳеч эсимдан чиқмайди. Ўшанда юбилеярга сўз беришганда, «Менинг мухлисларим, туғилганимдан буён юрагим неча марта урган бўлса, сизларни бағримга босиб шунча маротаба ўпгим келади»,- деган эди. Қаранг, ким шунақа меҳрли гапни айта олади?\n— Туғилиш завқидан кўра, ўлимнинг даҳшати инсонни ўйлантиради, дейишади. Сиз Тамарахоним билан вафотидан олдин бирга бўлган бўлсангиз керак…\n— Ҳа, бирга эдим. Авваломбор, ўлим ҳақида ҳеч ким ўйламайди. Айниқса, Тамарахонимдек инсонлар бу ҳақда ўйламайди. Ўлим тўғрисида ўйлаш керак эмас, бу бемаъни гап. Ҳаётни ўйлаш керак. Худога шукр қилиш лозим. Тамара опа умрининг сўнгида ҳам костюмини тикиб ўтирган. Ҳаёт ҳақида, ижод қилиш, яратиш ҳақида ўйламай ўлим ҳақида ўйлайдими, ўлимда нима бор, ўлдинг-кетдинг тамом-вассалом. Ҳаётлигингда ишлаб қол. Ҳаётдек лазиз нарса борми?\nОлдинда нима бўлишини ҳеч ким билмайди. Шунинг учун болажон, фақат яхшилик ҳақида ўйлаш керак. Ҳеч қачон бировга ҳасад кўзи билан қарамаслик керак. Қанча яхшилик қилсанг, шунча қайтади болам. Қайтар дунё бу. Бу бежиз эмас. Илгари қирқ йилда қайтган бўлса, ҳозир қирқ дақиқада ҳам қайтаяпти, ўшани ўйлаш керак (кулади).


хизматлар - xabar.uz\nДавлат статистика қўмитаси маълумотларига кўра, 2020 йилнинг январь-декабрь ойларида республикада 218 853,5 млрд. сўмлик бозор хизматлари кўрсатилган.\n«UzAuto Motors» мижозлар учун янги хизматни ишга туширди\n«UzAuto Motors» мижозлари учун янги хизматни ишга туширди. Бу ҳақда компания матбуот хизмати хабарида маълум қилинган.\nАнжуманда аҳолининг эҳтиёж ва талабларидан келиб чиққан ҳолда Халқ банки томонидан жорий этилган янги банк хизмат турларининг тақдимоти ҳам бўлиб ўтди. Хусусан, иштирокчиларга «Trade-In» хизматини қандай расмийлаштириш кўрсатиб берилди.\nДавлат хизматлар агентлиги директори: «Мақсадимиз — давлат хизматларидан фойдаланишдаги тасаввурларни ўзгартириш»\nБугун давлат хизматлари тараққий этаётган, эътиборда бўлган соҳалардан биридир. Шу сабаб барчани қизиқтириши мумкин бўлган саволлар юзасидан агентлик директори Халилулло Тўрахўжаевга мурожаат қилдик.\nВилоятда яшовчи фуқаро Тошкентдаги ДХМ хизматларидан фойдалана оладими?\nСавол: Экстерриториал хизмат нима? Тошкентга кўчиб кетганим учун якка тартибдаги тадбиркорлик фаолиятимни вақтинча тўхтатдим. Аммо, уни тугатишга тўғри келди.\n«Қурол тўғрисидаги» қонуни юзасидан матбуот анжумани ва брифингда хизмат сафарига ёки бошқа ҳудудга кетганда қурол эгаси қуролини ўзи билан олиб кетиши масаласига ҳам эътибор берилди.\nХалқ банки халқаро пул ўтказмалари бўйича энг яхши ходимларни тақдирлади\nХалқ банки тизимидаги мавжуд барча филиалларда аҳолига халқаро пул ўтказмалари бўйича хизмат кўрсатиб келинмоқда. Биргина ўтган 2018 йилда банкда халқаро ўтказмалар хажми қарийб бир миллиард АҚШ долларини ташкил қилди.\nПенсия ва нафақа олувчилар учун интерактив хизматлар ишга туширилди\nЯИДХПда «Фуқаронинг пенсия ва нафақа олувчилар рўйхатида мавжуд ёки мавжуд эмаслиги тўғрисида маълумотнома олиш» ва «Фарзанд туғилганда бериладиган бир марталик нафақа пулини олиш» хизматлари кўрсатила бошлади.